ORDRE 19/2023, de 29 de juny, de la Conselleria d'Educació, Cultura i Esport, per la qual es regulen els procediments derivats del Decret 107/2022, de 5 d'agost, del Consell, pel qual s'estableixen l'ordenació i el currículum d'Educació Secundària Obligatòria, i del Decret 108/2022, de 5 d'agost, del Consell, pel qual s'estableixen l'ordenació i el currículum de Batxillerat, així com l'organització i el funcionament del Batxillerat nocturn i a distància a la Comunitat Valenciana. [2023/7514]

Índex

Preàmbul
Títol I. Disposicions comunes
Capítol únic. Disposicions preliminars
Article 1. Objecte i àmbit d’aplicació
Títol II. Procediments i aspectes relacionats amb l’etapa d’Educació Secundària Obligatòria derivats de l’autorització atorgada per la disposició final primera del Decret 107/2022, de 5 d’agost
Capítol I. Procediment per a la sol·licitud de mesures per a l’alumnat que compagina estudis de l’Educació Secundària Obligatòria i els ensenyaments professionals de Música o Dansa
Article 2. Finalitat, persones destinatàries i justificació del procediment
Article 3. Sol·licituds per a la convalidació i l’exempció de matèries de l’Educació Secundària Obligatòria en el cas d’alumnat que cursa o ha cursat els ensenyaments professionals de Música o Dansa
Article 4. Documentació necessària que cal adjuntar a la sol·licitud de convalidació i d’exempció de matèries de l’Educació Secundària Obligatòria en el cas d’alumnat que cursa o ha cursat els ensenyaments professionals de Música o Dansa
Article 5. Òrgan competent per al reconeixement de les convalidacions o les exempcions indicades en el procediment establit en aquest capítol
Article 6. Registre de les convalidacions o les exempcions indicades en el procediment establit en aquest capítol
Capítol II. Procediment per a la sol·licitud de mesures per a l’alumnat que compagina estudis de l’ESO amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana

Article 7. Finalitat, persones destinatàries i justificació del procediment
Article 8. Sol·licituds per a la convalidació, l’exempció i l’adaptació de matèries de l’Educació Secundària Obligatòria en el cas de l’alumnat que compagina estudis de l’ESO amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana

Article 9. Documentació necessària que cal adjuntar a la sol·licitud de convalidació, d’exempció i d’adaptació de matèries en el cas d’alumnat que compagina estudis de l’ESO amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana

Article 10. Òrgan competent per al reconeixement de les convalidacions, les exempcions o les adaptacions indicades en el procediment establit en aquest capítol
Article 11. Registre de les convalidacions, exempcions o adaptacions indicades en el procediment establit en aquest capítol
Capítol III. Procediment per al trasllat de matrícula en Educació Secundària Obligatòria
Article 12. Finalitat, persones destinatàries i justificació del procediment
Article 13. Trasllat entre centres amb sistema educatiu espanyol
Article 14. Trasllat de centre amb sistema educatiu valencià a un altre centre amb sistema educatiu estranger
Article 15. Trasllat de centre amb sistema educatiu estranger a un altre amb sistema educatiu valencià
Capítol IV. Prova extraordinària per a l’obtenció del títol de graduat o graduada en Educació Secundària Obligatòria
Article 16. Finalitat, persones destinatàries i justificació
Article 17. Característiques de la prova
Article 18. Sol·licituds i terminis d’admissió
Article 19. Lloc i data de realització de la prova
Article 20. Elaboració i desenvolupament de la prova
Article 21. Avaluació i proposta de títol
Article 22. Reclamacions
Capítol V. Aspectes relacionats amb la constitució de grups, el procediment de sol·licitud i autorització, el professorat dels àmbits i el seguiment i l’avaluació del programa de diversificació curricular

Article 23. Finalitat i persones destinatàries
Article 24. Organització del programa de diversificació curricular: constitució de grups
Article 25. Procediment de sol·licitud i autorització
Article 26. Professorat dels àmbits del programa de diversificació curricular
Article 27. Seguiment i avaluació
Article 28. Assessorament i formació
Capítol VI. Aspectes relacionats amb el disseny i la concreció curricular, l’avaluació i la promoció, els recursos i els acords de col·laboració, el procediment de sol·licitud i l’autorització i el seguiment i l’avaluació del programa d’aula compartida
Article 29. Finalitat i persones destinatàries
Article 30. Organització, disseny i concreció curricular
Article 31. Avaluació i promoció
Article 32. Professorat, recursos i acords de col·laboració
Article 33. Procediment de sol·licitud i autorització
Article 34. Seguiment i avaluació
Article 35. Assessorament i formació
Capítol VII. Aspectes relatius a la regulació de les matèries optatives de l’Educació Secundària Obligatòria
Article 36. Finalitat i persones destinatàries
Article 37. Elecció de la matèria optativa
Article 38. Constitució de grups per a cursar les matèries optatives en el cas de centres educatius públics
Article 39. Incorporació a la matèria optativa Segona Llengua Estrangera
Títol III. Procediments en l’etapa de Batxillerat derivats de l’autorització atorgada per la disposició final primera del Decret 108/2022, de 5 d’agost de 2022
Capítol I. Procediment per a la sol·licitud del canvi de modalitat o via en l’etapa de Batxillerat
Article 40. Finalitat i persones destinatàries del procediment
Article 41. Tramitació i documentació
Article 42. Òrgan competent
Capítol II. Procediment per a la sol·licitud del canvi de llengua estrangera en l’etapa de Batxillerat
Article 43. Finalitat i persones destinatàries del procediment
Article 44. Tramitació i documentació
Article 45. Òrgan competent
Capítol III. Procediment per a la sol·licitud de cursar únicament matèries comunes en l’etapa de Batxillerat
Article 46. Finalitat i persones destinatàries del procediment
Article 47. Tramitació i documentació
Article 48. Òrgan competent
Capítol IV. Procediment per a la sol·licitud de repetició completa de segon curs en l’etapa de Batxillerat
Article 49. Finalitat i persones destinatàries del procediment
Article 50. Tramitació i documentació
Article 51. Òrgan competent
Capítol V. Procediment per a la convalidació i exempció de matèries de Batxillerat per a l’alumnat que compagina els estudis de Batxillerat amb els ensenyaments professionals de Dansa
Article 52. Finalitat i persones destinatàries del procediment
Article 53. Tramitació i documentació
Article 54. Òrgan competent
Capítol VI. Procediment per a la convalidació de matèries per a l’alumnat que compagina els estudis de Batxillerat amb els ensenyaments professionals de Música
Article 55. Finalitat i persones destinatàries del procediment
Article 56. Tramitació i documentació
Article 57. Òrgan competent
Capítol VII. Procediment per a la convalidació de matèries de Batxillerat i per a l’exempció o adaptació curricular de la matèria Educació Física de primer de Batxillerat per a l’alumnat que compagina els estudis de Batxillerat amb la condició d’esportista d’alt nivell, d’alt rendiment o d’elit, o amb la condició de personal tècnic, entrenador, arbitral o jutge d’elit de la Comunitat Valenciana
Article 58. Finalitat i persones destinatàries del procediment
Article 59. Tramitació i documentació
Article 60. Òrgan competent
Capítol VIII. Procediment per a implementar les matèries optatives de disseny propi en l’etapa de Batxillerat
Article 61. Finalitat i destinataris del procediment
Article 62. Tramitació i documentació
Article 63. Òrgan competent
Capítol IX. Procediment per al trasllat de matrícula en els ensenyaments de Batxillerat
Article 64. Finalitat i persones destinatàries del procediment
Article 65. Trasllat entre centres amb sistema educatiu espanyol
Article 66. Trasllat de centre amb sistema educatiu valencià a un altre centre amb sistema educatiu estranger
Article 67. Trasllat de centre amb sistema educatiu estranger a un altre amb sistema educatiu valencià
Títol IV. Organització i funcionament de l’etapa de Batxillerat en règim nocturn.
Capítol I. Accés de l’alumnat a l’etapa de Batxillerat en règim nocturn
Article 68. Condicions generals d’accés
Article 69. Condicions acadèmiques
Article 70. Sol·licitud de plaça i matrícula en l’etapa de Batxillerat en règim nocturn
Article 71. Exempció de la matèria d’Educació Física
Capítol II. Organització, avaluació i promoció de l’etapa de Batxillerat en règim nocturn
Article 72. Organització de l’etapa de Batxillerat en règim nocturn

Article 73. Especificacions de l’avaluació i la promoció en Batxillerat en règim nocturn
Capítol III. Autorització dels ensenyaments de Batxillerat en règim nocturn
Article 74. Autorització als centres docents per a impartir els ensenyaments de Batxillerat en règim nocturn i els models A (per blocs en tres cursos acadèmics) i B (en dos cursos acadèmics)
Capítol IV. Mobilitat en l’etapa de Batxillerat entre els règims diürn i nocturn i els models A (per blocs en tres cursos acadèmics) i B (en dos cursos acadèmics) del règim nocturn
Article 75. Mobilitat entre els règims diürn i nocturn
Article 76. Mobilitat entre els models A (per blocs en tres cursos acadèmics) i B (en dos cursos acadèmics) del règim nocturn
Títol V. Organització i funcionament de l’etapa de Batxillerat en règim a distància
Capítol I. Àmbit d’aplicació i accés de l’alumnat a l’etapa de Batxillerat en règim a distància
Article 77. Àmbit d’aplicació
Article 78. Condicions generals d’accés
Article 79. Condicions acadèmiques
Article 80. Sol·licitud de plaça i matrícula en els ensenyaments de Batxillerat en règim a distància
Article 81. Exempció de la matèria d’Educació Física
Capítol II. Organització, avaluació i promoció de l’etapa de Batxillerat en règim a distància
Article 82. Organització dels ensenyaments de Batxillerat en règim a distància
Article 83. Especificacions de l’avaluació i la promoció en l’etapa de Batxillerat en règim a distància
Capítol III. Atenció a l’alumnat de l’etapa de Batxillerat en règim a distància
Article 84. Guia d’autoaprenentatge de l’alumnat
Article 85. Tutories individuals i col·lectives
Capítol IV. Mobilitat en l’etapa de Batxillerat entre el règim a distància i els règims diürn o nocturn
Article 86. Mobilitat entre el règim a distància i els règims diürn o nocturn
Disposicions addicionals
Primera. Òrgan instructor en el procediment de reclamació de qualificacions obtingudes i de les decisions de promoció en l’educació bàsica o d’obtenció del títol d’Educació Secundària Obligatòria i model de reclamació de qualificacions en Educació Primària, Educació Secundària Obligatòria i Batxillerat, establits en l’Ordre 32/2011, de 20 de desembre, per la qual es regula el dret de l’alumnat a l’objectivitat en l’avaluació, i s’estableix el procediment de reclamació de qualificacions obtingudes i de les decisions de promoció, de certificació o d’obtenció del títol acadèmic que corresponga

Segona. Certificació acadèmica d’Educació Secundària Obligatòria i de Batxillerat
Tercera. Canvi d’idioma en la matèria Llengua Estrangera en Educació Secundària Obligatòria
Quarta. Alumnat d’Educació Secundària Obligatòria amb matèries pendents de superació del sistema que s’extingeix
Cinquena. Anul·lació de matrícula en Educació Secundària Obligatòria
Sisena. Procediment per a la conversió numèrica de les qualificacions qualitatives dels estudis conduents a l’obtenció del títol d’Educació Secundària Obligatòria
Setena. Procediment que regula l’exempció de qualificació en algunes matèries de Batxillerat per a l’alumnat amb necessitats educatives especials
Huitena. Càlcul de la nota mitjana de l’etapa de Batxillerat quan s’obté una nova modalitat després de titular-se
Novena. Mòduls optatius de la formació bàsica de les persones adultes
Desena. Procediment per a reclamar les resolucions establides en aquesta ordre
Onzena. Compliment de les disposicions transitòries del Decret 107/2022, de 5 d’agost, del Consell, pel qual s’estableixen l’ordenació i el currículum d’Educació Secundària Obligatòria, i del Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat
Dotzena. Supervisió i difusió
Tretzena. Incidència pressupostària i necessitat de recursos
Disposicions transitòries
Única. Avaluació de Batxillerat per a l’accés a la universitat
Disposicions derogatòries
Única. Derogació normativa
Disposicions finals
Primera. Facultat per a l’aplicació i desplegament
Segona. Entrada en vigor

PREÀMBUL

La Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, ha introduït importants canvis en matèria d’ordenació i currículum de les etapes d’Educació Secundària Obligatòria i Batxillerat.
En l’article 6.3 estableix que, amb la finalitat d’assegurar una formació comuna i garantir la validesa dels títols corresponents, el Govern, prèvia consulta a les comunitats autònomes, fixarà, en relació amb els objectius, competències, continguts i criteris d’avaluació, els aspectes bàsics del currículum, que constitueixen els ensenyaments mínims, i en l’article 6 bis, respecte al repartiment de competències, en l’apartat c, reconeix que correspon al Govern la fixació dels ensenyaments mínims de cadascun dels ensenyaments regulats en la mateixa llei.

En conseqüència, s’ha publicat el Reial decret 217/2022, de 29 de març, pel qual s’estableixen l’ordenació i els ensenyaments mínims de l’Educació Secundària Obligatòria, que defineix, entre altres aspectes, els objectius, els fins i els principis generals i pedagògics del conjunt de l’etapa, així com les competències clau i el perfil d’eixida de l’alumnat al final de l’ensenyament bàsic, i el Reial decret 243/2022, de 5 d’abril, pel qual s’estableixen l’ordenació i els ensenyaments mínims del Batxillerat, que defineix, entre altres aspectes, els objectius, fins i principis generals i pedagògics del conjunt de l’etapa.

D’altra banda, la Llei orgànica 2/2006 assenyala en l’article 6.5 el següent: «les administracions educatives establiran el currículum dels diferents ensenyaments regulats en la present llei, del qual formaran part els aspectes bàsics assenyalats en apartats anteriors d’aquest article. Els centres docents desenvoluparan i completaran, si és el cas, el currículum de les diferents etapes i cicles fent ús de la seua autonomia, tal com es recull en el capítol II del títol V de la present llei.»
Tenint en compte aquests aspectes bàsics s’ha determinat el currículum de les etapes d’Educació Secundària Obligatòria i Batxillerat, corresponent al nostre àmbit autonòmic, completant el marc legal establit en els reials decrets esmentats.
Així doncs, s’ha publicat, d’una banda, el Decret 107/2022, de 5 d’agost, del Consell, pel qual s’estableixen l’ordenació i el currículum d’Educació Secundària Obligatòria, i d’una altra, el Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat que responen a la regulació de cada etapa en l’àmbit autonòmic valencià.
Els dos decrets recullen en la disposició final primera la delegació que autoritza a qui exercisca la titularitat de la conselleria competent en matèria educativa per a dictar totes les disposicions que siguen necessàries per a l’aplicació i el desplegament del que disposen aquests decrets. Efectivament, al llarg de l’articulat dels decrets es proposa el seu desplegament sobre la base del procediment que dispose la conselleria competent en matèria d’educació d’una sèrie de qüestions o procediments que s’enumeren en el seu articulat.
L’objecte d’aquesta ordre és desplegar i actualitzar aquests procediments i altres aspectes relacionats de conformitat amb el que s’estableix en la normativa vigent que ha introduït canvis normatius que afecten els processos. Així mateix, actualitzar altres procediments recollits en la normativa actual que pel seu contingut estan relacionats amb el currículum i ja no són adequats i conformes als canvis que ha establit el nou sistema.
En concret, aquesta ordre afecta la normativa reglamentària amb rang d’ordre que regulava les següents matèries:
L’avaluació en Educació Secundària Obligatòria i en Batxillerat (Ordre 38/2017, de 4 d’octubre, de la Conselleria d’Educació, Investigació, Cultura i Esport, per la qual es regula l’avaluació en Educació Secundària Obligatòria, en Batxillerat i en els ensenyaments de l’Educació de les Persones Adultes de la Comunitat Valenciana).
L’organització i el funcionament del Batxillerat diürn, nocturn i a distància (Ordre de 19 de juny de 2009, de la Conselleria d’Educació, per la qual es regula l’organització i el funcionament del Batxillerat diürn, nocturn i a distància a la Comunitat Valenciana).
També una sèrie de normativa reflectida en diferents ordres que desplegava aspectes de l’avaluació, de la convalidació i exempció de matèries, de les matèries optatives i de l’organització i el funcionament del Batxillerat diürn, nocturn i a distància.
Totes aquestes s’han vist directament afectades pels recents canvis en la normativa bàsica (LOE i reials decrets) i en els decrets autonòmics que la despleguen.
L’Ordre 38/2017, de 4 d’octubre, de la Conselleria d’Educació, Investigació, Cultura i Esport, per la qual es regula l’avaluació en Educació Secundària Obligatòria, en Batxillerat i en els ensenyaments de l’Educació de les Persones Adultes a la Comunitat Valenciana, havia sigut derogada per la disposició derogatòria única dels decrets 107/2022 i 108/2022, però cal tindre en compte la següent consideració:

D’acord amb el calendari d’implantació de la disposició final tercera del Reial decret 217/2022, de 29 de març, pel qual s’estableixen l’ordenació i els ensenyaments mínims de l’Educació Secundària Obligatòria, i la disposició final quarta del Reial decret 243/2022, de 5 d’abril, pel qual s’estableixen l’ordenació i els ensenyaments mínims del Batxillerat, cadascun dels decrets autonòmics 107/2022 i 108/2022, en la seua corresponent disposició transitòria segona, havien mantingut la vigència dels documents d’avaluació de l’Ordre 38/2017, únicament per al curs 2022-2023 (en el cas d’ESO per als cursos segon i quart i en el cas de Batxillerat per al segon curs).

Una vegada transcorregut aquest curs 2022-2023, molts dels termes que tracta aquesta ordre sobre avaluació ja no són aplicables i, per tant, l’Ordre 38/2017 hauria de quedar totalment derogada, però es manté en vigor únicament en el que afecta la formació bàsica de les persones adultes, ja que d’acord amb la disposició transitòria tercera del Decret 107/2022, fins que es desplegue la normativa específica d’aquests ensenyaments, l’avaluació, promoció i titulació de les i dels participants que cursen la formació bàsica de persones adultes es realitzarà d’acord amb l’Ordre 38/2017, de 4 d’octubre, en tot el que no contradiga la disposició addicional sisena d’aquest decret. En concret, continuarà vigent la secció I del capítol IV d’aquesta ordre.

D’altra banda, l’Ordre de 19 de juny de 2009, de la Conselleria d’Educació, per la qual es regula l’organització i el funcionament del Batxillerat diürn, nocturn i a distància a la Comunitat Valenciana, havia sigut derogada pel Decret 108/2022, si bé la seua disposició transitòria quarta establia un període transitori d’aplicació per a les qüestions relatives al Batxillerat nocturn i a distància, fins que l’òrgan competent en matèria d’ordenació de la conselleria competent en matèria d’educació desplegara la regulació de l’organització d’aquests ensenyaments.

Doncs bé, amb la regulació de la present ordre es compleix l’autorització atorgada en el decret per a la regulació de la matèria i l’Ordre de 19 de juny de 2009 queda derogada totalment.
A més d’aquestes dues normes, existeix, com s’ha esmentat anteriorment, una sèrie de normativa actualment en vigor que s’ha vist directament afectada pels recents canvis en la normativa bàsica (LOE i reials decrets) i en els decrets autonòmics que despleguen aquesta, i que s’indica a continuació:
– Ordre 71/2010, de 15 de juliol, de la Conselleria d’Educació, per la qual es regula el procediment per a sol·licitar la convalidació i exempció de matèries en l’Educació Secundària Obligatòria i el Batxillerat per part de l’alumnat que cursa simultàniament ensenyaments professionals de Música i de Dansa o bé que acredita la condició d’esportista d’alt nivell, d’alt rendiment o d’elit en la Comunitat Valenciana.

– Ordre 27/2011, de 5 de maig, de la Conselleria d’Educació, per la qual es modifica parcialment l’Ordre de 19 de juny de 2009, de la Conselleria d’Educació, per la qual es regula l’organització i el funcionament del Batxillerat diürn, nocturn i a distància a la Comunitat Valenciana, i l’Ordre 71/2010, de 15 de juliol, de la Conselleria d’Educació, per la qual es regula el procediment per a sol·licitar la convalidació i exempció de matèries en l’Educació Secundària Obligatòria i el Batxillerat per part de l’alumnat que cursa simultàniament ensenyaments professionals de Música i de Dansa o bé que acredita la condició d’esportista d’alt nivell, d’alt rendiment o d’elit a la Comunitat Valenciana.

– Ordre 50/2012, de 26 de juliol, de la Conselleria d’Educació, Formació i Ocupació, per la qual es modifica l’Ordre de 19 de juny de 2009, de la Conselleria d’Educació, per la qual es regula l’organització i el funcionament del Batxillerat diürn, nocturn i a distància a la Comunitat Valenciana, i l’Ordre de 24 de novembre de 2008, de la Conselleria d’Educació, sobre avaluació en Batxillerat a la Comunitat Valenciana.

– Ordre de 27 de maig de 2008, de la Conselleria d’Educació, per la qual es regulen les matèries optatives en l’Educació Secundària Obligatòria.
– Ordre 64/2010, de 16 de juny, de la Conselleria d’Educació, per la qual es modifica parcialment l’Ordre de 27 de maig de 2008, de la Conselleria d’Educació, per la qual es regulen les matèries optatives en l’Educació Secundària Obligatòria.
– Ordre de 17 de juny de 2009, de la Conselleria d’Educació, per la qual regula les matèries optatives en el Batxillerat.
– Ordre 80/2010, de 14 de setembre, de la Conselleria d’Educació, per la qual es modifica parcialment l’Ordre de 17 de juny de 2009, de la Conselleria d’Educació, per la qual regula les matèries optatives en el Batxillerat.
– Ordre 18/2011, d’1 d’abril, de la Conselleria d’Educació, per la qual es modifica parcialment l’Ordre de 17 de juny de 2009, de la Conselleria d’Educació, per la qual regula les matèries optatives en el Batxillerat.
– Ordre de 16 de juny de 2008, de la Conselleria d’Educació, per la qual es regula el programa de diversificació curricular en l’Educació Secundària Obligatòria.
D’altra banda, l’aplicació de les esmentades ordres en la gestió dels corresponents procediments ha permés detectar aspectes d’aquesta que són millorables i la modificació o l’harmonització de les quals facilitarà el correcte desenvolupament d’aquests procediments.
A més, és necessari i convenient aglutinar tota aquesta normativa dispersa i amb diverses modificacions i derogacions posteriors, que s’ha vist afectada directament per les recents novetats del currículum, perquè siga conforme amb la nova normativa, però també, perquè siga més accessible, clara i estructurada.
Així doncs, l’esperit d’aquesta ordre és recollir i matisar els aspectes relacionats amb l’avaluació en l’Educació Secundària Obligatòria, en el Batxillerat i el Batxillerat en els seus règims nocturn i a distància, així com concretar alguns procediments administratius que són necessaris per al desplegament i aplicació dels decrets que estableixen el currículum dels diferents ensenyaments.
El projecte d’elaboració de l’ordre s’ha adequat als principis de necessitat, eficàcia, proporcionalitat, seguretat jurídica i eficiència previstos en l’article 129 de la Llei 39/2015, d’1 d’octubre, del procediment administratiu comú de les administracions públiques. Així, la seua adequació al principi de necessitat i eficàcia ve justificada en els paràgrafs anteriors, amb l’objectiu de millorar l’eficàcia de tots els procediments que recull i obtindre una regulació més efectiva i adaptada a les noves exigències del nou model de currículum.

En virtut del principi de seguretat jurídica, conté la regulació imprescindible per a atendre la necessitat que ha de cobrir la norma, sense que existisquen altres mesures menys restrictives de drets o que imposen menys obligacions, i s’ha generat un marc jurídic integrat per tota la normativa necessària amb un llenguatge clar, facilitant el seu coneixement i comprensió, i compleix l’autorització atorgada per la disposició final primera de cadascun dels decrets 107/2022 i 108/2022 per a dictar les disposicions que siguen necessàries per a l’aplicació i desplegament d’aquestes.
Respecte al principi de proporcionalitat i eficiència, la regulació dels procediments és la imprescindible per a atendre la necessitat de donar cobertura a les necessitats actuals d’adequació a les modificacions normatives que s’han produït recentment. La norma estableix les obligacions necessàries amb la finalitat d’atendre l’objectiu que es persegueix.

La regulació continguda en aquesta ordre respecta i és coherent amb la resta de l’ordenament jurídic d’aplicació i respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana, assumeix de manera coherent els mandats disposats en la normativa autonòmica i en la normativa estatal que són aplicables de manera directa i obligatòria pel que fa a la regulació de tots els procediments contemplats.
En l’etapa d’Educació Secundària Obligatòria, aquesta ordre recull els procediments que afecten el següent: aspectes de l’avaluació, la convalidació i l’exempció de matèries, el trasllat de matrícula, la prova extraordinària per a l’obtenció del títol de l’ESO, el programa de diversificació curricular, el programa d’aula compartida i les matèries optatives.
En l’etapa de Batxillerat, aquesta ordre afectarà el següent: aspectes de l’avaluació, els procediments que regularan els canvis de modalitat o via i de llengua estrangera, la sol·licitud de cursar únicament matèries comunes o de repetir completament el segon de Batxillerat, la convalidació i exempció de matèries, la implementació de matèries de disseny propi i l’organització i funcionament del Batxillerat en règim nocturn i a distància.
En el que respecta al principi d’eficiència, la regulació que es planteja ha tingut en consideració com a principi inspirador la reducció de càrregues administratives innecessàries implícites en l’aplicació d’aquesta norma. S’ha disposat l’estructura d’organització i funcionament que s’ha considerat adequada, oportuna i imprescindible per al compliment de l’objectiu que persegueix la norma.
El principi de transparència s’ha vist garantit mitjançant la participació activa de les persones destinatàries d’aquesta ordre en la seua elaboració, en fer-se públic el projecte normatiu i en haver donat audiència a les persones i als col·lectius interessats, a través dels tràmits d’audiència ciutadana i mitjançant la negociació en tots els àmbits de participació: Mesa Sectorial d’Educació, Mesa de Mares i Pares, Mesa d’Alumnes, representants de l’ensenyament concertat i dictamen del Consell Escolar de la Comunitat Valenciana.
De conformitat amb el que es disposa en l’article 53.1 de l’Estatut d’Autonomia de la Comunitat Valenciana, aprovat per la Llei orgànica 5/1982, d’1 de juliol, i reformat per la Llei orgànica 1/2006, de 10 d’abril, la Generalitat té la competència exclusiva en matèria d’educació, amb el Decret 105/2019, de 5 de juliol, pel qual estableix l’estructura orgànica bàsica de la Presidència i de les conselleries de la Generalitat, i el Decret 173/2020, de 30 d’octubre, del Consell, d’aprovació del Reglament orgànic i funcional de la Conselleria d’Educació, Cultura i Esport. Per tot això, una vegada emés l’informe per l’Advocacia de la Generalitat i la resta d’informes preceptius, prèvia audiència a les entitats representants dels col·lectius afectats i el dictamen del Consell Escolar de la Comunitat Valenciana, fent ús de les facultats que em confereix l’article 28 de la Llei 5/1983, de 30 de desembre, del Consell, i a proposta de la Direcció General d’Innovació Educativa i Ordenació,

ORDENE

TÍTOL I
Disposicions comunes

CAPÍTOL ÚNIC
Disposicions preliminars

Article 1. Objecte i àmbit d’aplicació
1. L’objecte d’aquesta ordre és determinar totes les condicions necessàries per a l’aplicació i desplegament del Decret 107/2022, de 5 d’agost, del Consell, pel qual s’estableixen l’ordenació i el currículum d’Educació Secundària Obligatòria, i del Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat, en virtut de l’autorització conferida en la disposició final primera de cadascun d’aquests decrets.
Així mateix, es regula l’organització i el funcionament del Batxillerat diürn, nocturn i a distància per a la seua adaptació a aquests decrets.

2. En tot el que es disposa en matèria d’avaluació, promoció i titulació de les etapes educatives d’ESO i de Batxillerat, així com quant a les condicions i els requisits previs dels procediments descrits en aquesta ordre, es tindrà en compte el que estipulen els decrets 107/2022, de 5 d’agost, i 108/2022, de 5 d’agost, esmentats.
3. Aquesta ordre serà aplicable en els centres docents públics i privats de la Comunitat Valenciana autoritzats per a impartir els ensenyaments d’Educació Secundària Obligatòria i Batxillerat regulats en la Llei orgànica d’educació 2/2006, de 3 de maig.

TÍTOL II
Procediments i aspectes relacionats amb l’etapa d’Educació Secundària Obligatòria derivats de l’autorització atorgada per la disposició final primera del Decret 107/2022, de 5 d’agost

CAPÍTOL I
Procediment per a la sol·licitud de mesures per a l’alumnat que compagina estudis de l’Educació Secundària Obligatòria i els ensenyaments professionals de Música o Dansa

Article 2. Finalitat, persones destinatàries i justificació del procediment
1. Finalitat i persones destinatàries del procediment
El procediment establit en aquest capítol té com a finalitat obtindre la convalidació o exempció de determinades matèries d’Educació Secundària Obligatòria per part de l’alumnat que cursa l’ESO i cursa o ha cursat els ensenyaments professionals de Música o de Dansa i que així ho sol·licite.
2. Justificació del procediment
En l’Educació Secundària Obligatòria i en els ensenyaments professionals de Música i de Dansa s’estableixen uns currículums, amb competències que, sense ser idèntiques, coincideixen en part. D’una banda, tenint en compte aquestes coincidències, en els articles 31 i 32 del Decret 107/2022 s’ha disposat la convalidació de la matèria Música i, d’altra banda, per la dedicació de compaginar l’estudi d’aquests ensenyaments, la convalidació de la matèria optativa.
Així mateix, s’ha disposat la possible exempció de la matèria Educació Física en l’Educació Secundària Obligatòria per a l’alumnat que cursa ensenyaments professionals de Dansa, com a mesura de suport a la seua dedicació a l’entrenament i al seu rendiment esportiu.
3. El procediment per a la sol·licitud d’aquestes mesures de suport s’estableix en aquest capítol.

Article 3. Sol·licituds per a la convalidació i l’exempció de matèries de l’Educació Secundària Obligatòria en el cas d’alumnat que cursa o ha cursat els ensenyaments professionals de Música o Dansa

1. La convalidació i l’exempció de matèries requereix la sol·licitud expressa per part de l’alumnat, o dels pares, les mares o les persones tutores legals si són menors d’edat.
2. Aquesta sol·licitud s’ha d’ajustar als annexos I i II d’aquesta ordre, en el cas d’alumnat d’ensenyaments professionals de Música i Dansa, respectivament.
3. Les sol·licituds s’han de presentar, preferentment, en el centre on l’alumne o alumna estiga matriculat o matriculada en l’ensenyament d’Educació Secundària Obligatòria, abans del dia 31 d’octubre del curs escolar per al qual se sol·liciten, i les han de segellar i datar els centres en el moment en què es presenten.

Article 4. Documentació necessària que cal adjuntar a la sol·licitud de convalidació i d’exempció de matèries de l’Educació Secundària Obligatòria en el cas d’alumnat que cursa o ha cursat els ensenyaments professionals de Música o Dansa
1. Per a la sol·licitud de convalidació de la matèria Música s’ha de tindre en compte segons el cas:
a) Si l’alumne o l’alumna ja ha superat determinades assignatures dels ensenyaments professionals de Música o Dansa, especificades en l’annex I d’aquesta ordre, cal presentar el certificat acadèmic acreditatiu de la superació de l’assignatura amb què es convalida.
b) Si l’alumne o l’alumna està cursant qualsevol de les assignatures dels ensenyaments professionals de Música o Dansa, especificades en l’annex I d’aquesta ordre, que cal superar per a obtindre aquesta convalidació, s’ha de presentar el certificat de matrícula de l’assignatura dels ensenyaments professionals en el moment de la sol·licitud.
2. Per a la sol·licitud de convalidació de la matèria optativa per estar cursant ensenyaments professionals de Música o Dansa, cal presentar el document que acredite tindre formalitzada la matrícula per a cursar aquests ensenyaments.
3. Per a la sol·licitud d’exempció de la matèria Educació Física per estar cursant ensenyaments professionals de Dansa, s’ha de presentar el document que acredite tindre formalitzada la matrícula per a cursar aquests ensenyaments.

Article 5. Òrgan competent per al reconeixement de les convalidacions o les exempcions indicades en el procediment establit en aquest capítol
1. Correspon a la direcció del centre on l’alumnat curse l’Educació Secundària Obligatòria comprovar que es compleix el requisit indicat en l’article 2.1 d’aquesta ordre i reconéixer la possibilitat de convalidació de la matèria Música i de la matèria optativa, i d’exempció de la matèria Educació Física, indicades en el procediment establit en aquest capítol.

2. La direcció del centre podrà requerir l’esmena de la documentació necessària que no haja aportat l’alumne o l’alumna que haja sol·licitat la convalidació o exempció. 
3. En el cas que no hi haja una resolució expressa per part de la direcció del centre abans que finalitze el mes de novembre del curs escolar per al qual se sol·licite, es considerarà estimada la petició.
4. En cas de no complir els requisits d’aquest capítol, la direcció del centre ha de notificar per escrit la resolució motivada de denegació a l’alumne o l’alumna, o als pares, a les mares o a les persones tutores legals si són menors d’edat, abans que finalitze el mes de novembre del curs escolar per al qual se sol·liciten la convalidació i l’exempció.

Article 6. Registre de les convalidacions o les exempcions indicades en el procediment establit en aquest capítol
1. Per al registre de les convalidacions o les exempcions indicades en el procediment establit en aquest capítol, cal ajustar-se al que disposen els articles 31 i 32 del Decret 107/2022.
2. En el cas d’haver sol·licitat la convalidació de la matèria optativa, cal tindre en compte que si l’alumne o alumna es dona de baixa en el conservatori o centre professional de Música o Dansa abans de la data de la sessió de l’avaluació final, podrà sol·licitar ser avaluat o avaluada des d’aquest moment en la matèria optativa.
Aquesta circumstància s’ha de reflectir per mitjà de la diligència corresponent en els diferents documents d’avaluació.
3. En el cas d’haver sol·licitat l’exempció de la matèria Educació Física, cal tindre en compte que si l’alumne o alumna es dona de baixa en el conservatori o centre professional de Dansa abans de la data de la sessió de l’avaluació final, podrà sol·licitar ser avaluat o avaluada des d’aquest moment en la matèria Educació Física.
Aquesta circumstància s’ha de reflectir per mitjà de la diligència corresponent en els diferents documents d’avaluació.

CAPÍTOL II
Procediment per a la sol·licitud de mesures per a l’alumnat que compagina estudis de l’ESO amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana

Article 7. Finalitat, persones destinatàries i justificació del procediment
1. Finalitat i persones destinatàries del procediment
El procediment establit en aquest capítol té com a finalitat obtindre la convalidació, l’exempció o l’adaptació de determinades matèries d’Educació Secundària Obligatòria per part de l’alumnat que compagina estudis de l’ESO amb la pràctica esportiva reconeguda per a les persones que acrediten la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana i que així ho sol·licite.

2. Justificació del procediment
Per a l’alumnat destinatari d’aquest procediment s’ha disposat, en l’article 30 del Decret 107/2022, la possible exempció de la matèria Educació Física en l’Educació Secundària Obligatòria com a mesura de suport a la seua activitat esportiva.
Així mateix, per la dedicació de compaginar els estudis amb l’entrenament i rendiment esportiu, s’ha disposat la convalidació de la matèria optativa.
D’altra banda, s’ha disposat en l’article 10 del Decret 39/2020, de 20 de març, del Consell, de mesures de suport a esportistes d’elit i al personal tècnic, entrenador, arbitral i jutge d’elit de la Comunitat Valenciana, la possible adaptació curricular de la matèria Educació Física en l’Educació Secundària Obligatòria com a altra mesura de suport.

3. El procediment per a la sol·licitud d’aquestes mesures de suport s’estableix en aquest capítol.

Article 8. Sol·licituds per a la convalidació, l’exempció i l’adaptació de matèries de l’Educació Secundària Obligatòria en el cas de l’alumnat que compagina estudis de l’ESO amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana
1. La convalidació, l’exempció i l’adaptació curricular de matèries requereix la sol·licitud expressa per part de l’alumnat, o dels pares, les mares o les persones tutores legals si són menors d’edat.
2. Aquesta sol·licitud s’ha d’ajustar a l’annex III d’aquesta ordre en el cas d’alumnat amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana.
3. Les sol·licituds s’han de presentar, preferentment, en el centre on l’alumne o alumna estiga matriculat o matriculada en l’ensenyament d’Educació Secundària Obligatòria, abans del dia 31 d’octubre del curs escolar per al qual se sol·liciten, i les han de segellar i datar els centres en el moment en què es presenten.

Article 9. Documentació necessària que cal adjuntar a la sol·licitud de convalidació, d’exempció i d’adaptació de matèries en el cas d’alumnat que compagina estudis de l’ESO amb la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana
1. Alumnat amb la condició d’esportista d’alt nivell: per a la sol·licitud d’exempció o adaptació curricular de la matèria Educació Física i la convalidació de la matèria optativa, cal presentar el document que acredite estar inclòs en la relació d’esportistes d’alt nivell publicada en el Boletín Oficial del Estado.
2. Alumnat amb la condició d’esportista d’elit o de personal tècnic, entrenador, arbitral i jutge d’elit de la Comunitat Valenciana: per a la sol·licitud d’exempció o adaptació curricular de la matèria Educació Física i la convalidació de la matèria optativa, s’ha de presentar el document que acredite estar inclòs en les relacions d’esportistes d’elit i de personal tècnic, entrenador, arbitral o jutge d’elit publicades en el Diari Oficial de la Generalitat Valenciana.
3. Alumnat amb la condició d’esportista d’alt rendiment: per a la sol·licitud d’exempció o adaptació curricular de la matèria Educació Física i la convalidació de la matèria optativa, cal presentar el següent:

a) De fora de la Comunitat Valenciana: acreditació de la condició d’esportista d’alt rendiment mitjançant certificat del Consell Superior d’Esports durant el curs acadèmic a què es referisca aquest certificat.

b) De la Comunitat Valenciana: acreditació de la condició d’esportista d’alt rendiment mitjançant certificat de la direcció general competent en matèria d’esport durant el curs acadèmic a què es referisca aquest certificat.

Article 10. Òrgan competent per al reconeixement de les convalidacions, les exempcions o les adaptacions indicades en el procediment establit en aquest capítol
1. Correspon a la direcció del centre on l’alumnat curse l’Educació Secundària Obligatòria comprovar que es compleix el requisit indicat en l’article 7.1 d’aquesta ordre i reconéixer la possibilitat de convalidació de la matèria optativa, i d’exempció o adaptació curricular de la matèria Educació Física, indicades en el procediment establit en aquest capítol.

2. La direcció del centre podrà requerir l’esmena de la documentació necessària que no haja aportat l’alumne o l’alumna que haja sol·licitat la convalidació, exempció o adaptació curricular.
3. En el cas que no hi haja resolució expressa per part de la direcció del centre durant el mes de novembre del curs escolar per al qual se sol·licite, es considerarà estimada la petició.
4. En cas de no complir els requisits d’aquest capítol, la direcció del centre ha de notificar per escrit la resolució motivada de denegació a l’alumne o l’alumna, o als pares, a les mares o a les persones tutores legals si són menors d’edat, abans que finalitze el mes de novembre del curs escolar per al qual se sol·liciten la convalidació, l’exempció o l’adaptació curricular.

Article 11. Registre de les convalidacions, exempcions o adaptacions indicades en el procediment establit en aquest capítol
1. Per al registre de les convalidacions o les exempcions indicades en el procediment establit en aquest capítol cal ajustar-se al que disposa l’article 30 del Decret 107/2022.
2. Per al registre de l’adaptació curricular cal reflectir en els diferents documents d’avaluació la diligència corresponent.
3. En el cas d’haver sol·licitat l’exempció de la matèria Educació Física, cal tindre en compte que si l’alumne o alumna perd la condició d’esportista d’elit, d’alt nivell o d’alt rendiment, o la de personal tècnic, entrenador, arbitral o jutge d’elit de la Comunitat Valenciana abans de la data de la sessió de l’avaluació final, podrà sol·licitar ser avaluat o avaluada des d’aquest moment en la matèria Educació Física.

Aquesta circumstància s’ha de reflectir per mitjà de la diligència corresponent en els diferents documents d’avaluació.
4. En el cas d’haver sol·licitat la convalidació de la matèria optativa, cal tindre en compte que si l’alumne o alumna perd la condició d’esportista d’elit, d’alt nivell o d’alt rendiment abans de la data de la sessió de l’avaluació final, podrà sol·licitar ser avaluat o avaluada des d’aquest moment en la matèria optativa.
Aquesta circumstància s’ha de reflectir per mitjà de la diligència corresponent en els diferents documents d’avaluació.
5. En el cas d’haver sol·licitat l’adaptació curricular de la matèria Educació Física, cal tindre en compte que si l’alumne o alumna perd la condició d’esportista d’elit, d’alt nivell o d’alt rendiment abans de la data de la sessió de l’avaluació final, perdrà el dret a l’esmentada adaptació.
Aquesta circumstància s’ha de reflectir per mitjà de la diligència corresponent en els diferents documents d’avaluació.

CAPÍTOL III
Procediment per al trasllat de matrícula en Educació Secundària Obligatòria

Article 12. Finalitat, persones destinatàries i justificació del procediment
1. Finalitat i persones destinatàries del procediment
El procediment establit en aquest capítol té com a finalitat dur a terme les gestions del trasllat de matrícula de l’alumnat que continua en un altre centre els seus estudis d’Educació Secundària Obligatòria o que finalitza els estudis corresponents a aquesta etapa en un sistema educatiu estranger.
2. Justificació del procediment
La coordinació entre els centres educatius en els casos d’alumnat que es trasllada a un altre centre abans de la finalització de l’etapa d’Educació Secundària Obligatòria o que finalitza els seus estudis obligatoris en un sistema educatiu estranger requereix la concreció i homogeneïtzació de la gestió requerida en el trasllat de matrícula que s’estableix en aquest capítol.

Article 13. Trasllat entre centres amb sistema educatiu espanyol
1. Quan un alumne o alumna es trasllade de centre per a continuar els seus estudis d’Educació Secundària Obligatòria, cal seguir el que disposa l’article 48 del Decret 107/2022, de 5 d’agost.
2. En el cas de trasllat des d’una comunitat autònoma amb llengua pròpia cooficial amb el castellà fins a un centre de la Comunitat Valenciana, les qualificacions obtingudes en la matèria Llengua Cooficial i Literatura tindran la mateixa validesa, a efectes acadèmics, que la resta de matèries del currículum. No obstant això, si la qualificació d’aquesta matèria haguera sigut negativa, no es computaria com a pendent ni tindria efectes acadèmics.
3. Quan els documents oficials d’avaluació hagen de produir efectes fora de la Comunitat Valenciana, caldrà ajustar-se al que disposa l’article 15.3 de la Llei 39/2015, d’1 d’octubre, del procediment administratiu comú de les administracions públiques.

Article 14. Trasllat de centre amb sistema educatiu valencià a un altre centre amb sistema educatiu estranger
1. Quan l’alumne o l’alumna s’incorpore a un centre estranger a l’Estat espanyol o a l’exterior que no impartisca ensenyaments del sistema educatiu espanyol, no es traslladarà l’historial acadèmic.
2. Per a facilitar la incorporació als ensenyaments equivalents del sistema educatiu estranger de què es tracte, el centre d’origen ha d’emetre un certificat acadèmic de l’alumne o alumna.
3. L’historial acadèmic ha de continuar custodiat per l’últim centre en què l’alumne o alumna va estar matriculat en previsió de la seua reincorporació futura als ensenyaments del sistema educatiu espanyol, en el mateix o en un altre centre, a què es traslladarà llavors, o fins al seu lliurament a l’alumnat després de la conclusió dels estudis estrangers equivalents a l’Educació Secundària Obligatòria.
4. El certificat acadèmic s’ha d’ajustar al model que figura en l’annex IV d’aquesta ordre.

Article 15. Trasllat de centre amb sistema educatiu estranger a un altre amb sistema educatiu valencià
1. Escolarització en l’etapa d’Educació Secundària Obligatòria.
a) Quan l’alumne o l’alumna es trasllade des d’un centre amb sistema educatiu estranger fins a un altre amb sistema educatiu valencià, per a realitzar estudis en qualsevol curs de l’Educació Secundària Obligatòria, l’escolarització d’aquest alumnat es realitzarà atenent l’edat, les circumstàncies, els coneixements i el seu historial acadèmic.
b) Les qualificacions obtingudes per l’alumne o l’alumna en les matèries cursades en un sistema educatiu estranger no s’han de traslladar al seu corresponent expedient acadèmic en el sistema educatiu valencià.
2. Homologació del títol d’Educació Secundària Obligatòria per a l’alumnat que finalitza els estudis corresponents de l’Educació Secundària Obligatòria en un centre amb sistema educatiu estranger.

a) Cal sol·licitar a la Delegació o Subdelegació del Govern l’homologació del títol d’Educació Secundària Obligatòria a fi de poder continuar els estudis postobligatoris no universitaris.
b) Per al càlcul de la qualificació final d’etapa per a l’alumnat que participa en un procés d’admissió, cal ajustar-se al que disposa la normativa estatal vigent.

CAPÍTOL IV
Prova extraordinària per a l’obtenció del títol de graduat o graduada en Educació Secundària Obligatòria

Article 16. Finalitat, persones destinatàries i justificació
1. Finalitat i àmbit d’aplicació de la prova
Aquest capítol té com a finalitat regular la convocatòria anual de la prova extraordinària per a l’obtenció del títol de graduat o graduada en Educació Secundària Obligatòria, així com establir el procediment per al seu desenvolupament. És aplicable en tots els centres docents públics i privats de la Comunitat Valenciana que, degudament autoritzats, impartisquen l’Educació Secundària Obligatòria.
2. Persones destinatàries
a) L’alumnat destinatari d’aquesta prova és aquell que, una vegada finalitzat el procés d’avaluació de 4t curs d’Educació Secundària Obligatòria, no haja obtingut el títol i haja superat els límits d’edat establits en l’article 5.1 del Decret 107/2022, tenint en compte, així mateix, la prolongació excepcional de la permanència en l’etapa que es preveu en els articles 35.4 i 41.6 de l’esmentat decret.
b) Excepcionalment, el requisit d’edat establit en l’apartat anterior podrà ser rebaixat als 16 anys d’edat per a l’alumnat en els casos següents: que tinga un contracte laboral que no li permeta acudir als centres docents en règim ordinari, que estiga cobrant la prestació per desocupació, que estiga registrat com a demandant d’ocupació, que tinga la condició d’esportista d’alt nivell, d’alt rendiment o d’elit o amb la condició de personal tècnic, entrenador, arbitral o jutge d’elit de la Comunitat Valenciana.
c) L’alumnat que complisca els requisits anteriors només podrà presentar-se a la prova durant els dos anys següents a aquell en què va concloure la seua permanència en l’etapa d’Educació Secundària Obligatòria.
3. Justificació de la prova
D’acord amb el que disposa l’article 42.5 del Decret 107/2022, l’alumnat destinatari d’aquesta prova té la possibilitat d’obtindre el títol de graduat o graduada en Educació Secundària Obligatòria a través de la realització d’exercicis de les matèries que no haja superat.

Article 17. Característiques de la prova
1. L’alumne o l’alumna ha de realitzar tants exercicis com matèries no superades de l’Educació Secundària Obligatòria o, si és el cas, de les matèries no superades en la prova de l’any anterior.
2. Els exercicis constaran de proves o activitats que s’han d’adequar als criteris d’avaluació establits per a cada matèria en el Decret 107/2022.

Article 18. Sol·licituds i terminis d’admissió
1. Els alumnes i les alumnes han de presentar la sol·licitud per a participar en la prova extraordinària en la secretaria del centre educatiu en què hagen finalitzat l’etapa.
2. Excepcionalment, l’alumnat que haja canviat de residència o localitat podrà sol·licitar la participació en la prova extraordinària en la direcció territorial competent en matèria d’educació o en qualsevol centre educatiu d’educació secundària més pròxim al seu domicili. Aquesta sol·licitud ha d’anar acompanyada d’una còpia compulsada de l’historial acadèmic i de documentació acreditativa de l’empadronament de l’alumne o alumna.
3. Els centres que hagen rebut sol·licituds han de comunicar a la direcció territorial competent en matèria d’educació la relació d’alumnat sol·licitant, així com una còpia del seu expedient acadèmic, abans del dia 10 de març del curs escolar per al qual se sol·licite.
4. El model de sol·licitud ha d’ajustar-se a l’annex V d’aquesta ordre.
5. El termini per a la presentació de sol·licituds estarà comprés entre el 15 i el 28 de febrer, ambdós inclosos, del curs escolar per al qual se sol·licite.
6. La sol·licitud es considera presentada per a totes les matèries pendents de superació en l’etapa, segons conste en l’historial acadèmic o en l’expedient acadèmic de l’alumne o alumna.

Article 19. Lloc i data de realització de la prova
En cas d’haver-hi sol·licituds per a la realització de la prova extraordinària per a l’obtenció del títol de graduat o graduada en Educació Secundària Obligatòria, cal atindre’s al següent:
1. Aquesta prova extraordinària s’ha de realitzar durant els últims cinc dies lectius del mes d’abril del curs escolar per al qual se sol·licite.
2. La direcció territorial competent en matèria d’educació ha de determinar el lloc de realització de la prova amb criteris de proximitat de l’alumnat i ha de comunicar-ho a les persones interessades, junt amb la data i l’hora de realització de la prova abans del dia 31 de març del curs escolar per al qual se sol·licite.

Article 20. Elaboració i desenvolupament de la prova
En cas d’haver-hi sol·licituds per a la realització de la prova extraordinària per a l’obtenció del títol de graduat o graduada en Educació Secundària Obligatòria, cal atindre’s al següent:
1. La direcció territorial competent en matèria d’educació, abans del dia 25 de març del curs escolar per al qual se sol·licite, ha de constituir els equips docents d’avaluació de la prova que actuaran de forma col·legiada en totes les seues intervencions.
2. Als membres de l’equip docent els correspon l’elaboració, la realització, la correcció i l’avaluació dels exercicis de la prova, així com la proposta d’expedició de títol, si escau, per a l’alumnat inscrit en la prova.
3. La direcció territorial competent en matèria d’educació ha de fer pública l’estructura de cada un dels exercicis a realitzar, els criteris de qualificació, el llistat de material necessari i la composició dels equips docents d’avaluació abans del dia 31 de març del curs escolar per al qual se sol·licite.
4. En cas que l’alumnat haja cursat el programa de diversificació curricular en Educació Secundària Obligatòria, cal dissenyar exercicis independents i diferenciats per a avaluar els àmbits d’aquest programa.

5. Per al desenvolupament de la prova s’establirà un temps màxim de 60 minuts per a cada exercici.
6. L’alumnat matriculat en la prova hi haurà de concórrer proveït de:

a) Document nacional d’identitat original, targeta d’identitat d’estranger o NIE, passaport o document oficial que acredite fefaentment la identitat i l’edat de la persona.
b) Còpia de la sol·licitud d’inscripció en la prova, firmada i degudament registrada.

Article 21. Avaluació i proposta de títol
1. L’alume o l’alumna s’ha de presentar als exercicis corresponents a les matèries no superades.
2. Una vegada finalitzada la prova, els membres de l’equip docent d’avaluació s’han de reunir en sessió d’avaluació i han d’estendre una acta dels resultats de l’avaluació que s’ajuste a l’annex VI d’aquesta ordre.
3. El títol de graduat o graduada en Educació Secundària Obligatòria s’obtindrà quan es complisquen les condicions de titulació establides en l’article 42 del Decret 107/2022.
4. Les decisions relatives a la proposta d’expedició del títol de graduat o graduada en Educació Secundària Obligatòria d’un alumne o alumna han de ser adoptades de manera col·legiada per l’equip docent que avalua. Aquestes decisions s’han d’adoptar per majoria simple i en cas d’empat cal considerar el vot de qualitat del president o presidenta.
5. Els resultats de l’avaluació de la prova extraordinària i, si és el cas, la proposta d’expedició de títol de graduat o graduada en Educació Secundària Obligatòria s’han de fer constar en l’historial i en l’expedient acadèmic d’acord amb l’annex VII d’aquesta ordre.

Article 22. Reclamacions
1. Per tal de garantir el dret de l’alumnat a una avaluació objectiva, d’acord amb el que es disposa en l’article 37 del Decret 107/2022, de 5 d’agost, l’alumnat que realitze la prova extraordinària pot reclamar les decisions d’obtenció del títol i de qualificacions.
2. El procediment de reclamació s’ha d’ajustar al que disposa la normativa vigent en matèria de reclamació de qualificacions obtingudes i de decisions de promoció o d’obtenció del títol acadèmic que corresponga, així com al que s’indica en la disposició addicional primera d’aquesta ordre.

CAPÍTOL V
Aspectes relacionats amb la constitució de grups, el procediment de sol·licitud i autorització, el professorat dels àmbits i el seguiment i l’avaluació del programa de diversificació curricular

Article 23. Finalitat i persones destinatàries
1. Els programes de diversificació curricular (PDC), d’acord amb l’article 18 del Decret 107/2022, són programes específics d’atenció a la diversitat que tenen com a finalitat la consecució del títol de graduat o graduada en Educació Secundària Obligatòria.
2. Aquests programes van adreçats a l’alumnat que presenta dificultats rellevants d’aprenentatge després d’haver rebut, si és el cas, mesures de suport en el primer o segon curs d’aquesta etapa, o als qui aquesta mesura d’atenció a la diversitat els siga favorable per a l’obtenció del títol.
3. Respecte als requisits d’accés a aquests programes que ha de complir l’alumnat cal ajustar-se al que disposa l’article 18.2 del Decret 107/2022.
4. Amb caràcter general, s’ha de garantir la incorporació a aquests programes a l’inici del curs escolar, si bé durant el primer trimestre del curs podrà incorporar-se nou alumnat conforme a les condicions d’accés als PDC establides per la normativa vigent.

Article 24. Organització del programa de diversificació curricular: constitució de grups
1. Pel que fa a l’organització dels àmbits i matèries del PDC, cal atindre’s al que disposa l’article 18.3 del Decret 107/2022.
2. Els grups del programa han d’estar formats per un mínim de 10 alumnes i un màxim de 16. No obstant això, la direcció general competent en matèria d’avaluació, amb l’informe previ de la Inspecció d’Educació i d’acord amb els criteris que s’establisquen en les instruccions corresponents, pot autoritzar la constitució d’un grup amb un nombre d’alumnes diferent.

Article 25. Procediment de sol·licitud i autorització
1. Els centres educatius sostinguts amb fons públics podran proposar l’autorització per al desenvolupament dels programes de diversificació curricular d’acord amb l’avaluació del pla d’actuació per a la millora (PAM) realitzat cada curs escolar. La Inspecció d’Educació haurà d’informar sobre la conveniència d’aquest programa en el corresponent informe d’avaluació del PAM.
2. En els centres públics, el claustre ha d’aprovar la proposta i el consell escolar n’ha de ser informat.
3. En els centres privats sostinguts amb fons públics, el claustre i el consell escolar han de ser informats d’aquesta proposta.
4. D’acord amb les condicions i requisits establits en aquesta ordre i amb les instruccions que l’òrgan competent puga establir a aquest efecte, la direcció general competent en matèria d’avaluació ha de resoldre les sol·licituds d’autoritzacions del PDC i notificar-les a la direcció general competent en matèria de personal docent per a la dotació del professorat que corresponga per a cada curs escolar.

Article 26. Professorat dels àmbits del programa de diversificació curricular
1. La direcció del centre ha de designar el professorat que ha d’impartir el PDC d’acord amb els criteris de selecció establits prèviament pel claustre i amb les propostes dels departaments didàctics a través de la comissió de coordinació pedagògica.
2. En els centres públics, sempre que siga possible, s’ha de designar professorat amb destinació definitiva en el centre i que pertanya als departaments didàctics de les matèries que configuren els àmbits.
3. El professorat dels àmbits del PDC ha de desenvolupar les tasques següents:
a) La proposta pedagògica de l’àmbit.
b) L’elaboració de recursos i materials didàctics.
c) La coordinació amb el departament d’orientació educativa i professional i amb els departaments didàctics de les matèries integrades en l’àmbit.

Article 27. Seguiment i avaluació
1. Qualsevol modificació del PDC ha de ser autoritzada per la direcció general competent en matèria d’avaluació, previ informe de la Inspecció d’Educació.
2. Els òrgans col·legiats del centre, en l’àmbit de les seues competències, han de realitzar el seguiment i l’avaluació del PDC, d’acord amb els criteris i procediments establits. En la memòria final s’ha de dedicar un apartat específic a aquest programa.
3. La Inspecció d’Educació ha de supervisar i fer seguiment del procés d’implementació i desenvolupament del PDC.

Article 28. Assessorament i formació
Els centres de formació, innovació i recursos educatius han d’assessorar els centres educatius en el desenvolupament del PDC i han d’organitzar activitats formatives per al professorat dels àmbits. Així mateix, junt amb la subdirecció general amb competències en innovació i qualitat educatives, ha de facilitar recursos didàctics i l’intercanvi d’experiències.

CAPÍTOL VI
Aspectes relacionats amb el disseny i la concreció curricular, l’avaluació i la promoció, els recursos i els acords de col·laboració, el procediment de sol·licitud i l’autorització i el seguiment i l’avaluació del programa d’aula compartida

Article 29. Finalitat i persones destinatàries
1. El programa d’aula compartida (PAC), d’acord amb l’article 19 del Decret 107/2022, és un programa específic d’atenció a la diversitat que té com a finalitat la prevenció i reducció de l’absentisme i l’abandó prematur del sistema educatiu.
2. Aquest programa va adreçat a l’alumnat de centres sostinguts amb fons públics que impartisquen Educació Secundària Obligatòria i que estiga en risc d’exclusió social, que presente conductes disruptives, dificultats d’adaptació al medi escolar i tendència a l’absentisme escolar crònic o a l’abandó escolar.
3. Respecte als requisits d’accés de l’alumnat a aquest programa, cal atindre’s al que disposa l’article 19.2 del Decret 107/2022.

4. Amb caràcter general, s’ha de garantir la incorporació a aquest programa a l’inici del curs escolar, si bé durant el primer trimestre del curs podrà incorporar-se nou alumnat conforme a les condicions d’accés al PAC establides per la normativa vigent.

Article 30. Organització, disseny i concreció curricular
1. Pel que fa a l’organització del PAC, cal ajustar-se al que disposa l’article 19.3 del Decret 107/2022.
2. La direcció del centre educatiu, amb l’assessorament del departament d’orientació educativa i professional i d’acord amb els criteris establits en la comissió de coordinació pedagògica, ha de dissenyar el PAC.
3. Els centres educatius (equip directiu, departament d’orientació i professorat de l’àmbit acadèmic) s’han de coordinar amb el professor o la professora coordinadora de l’aula taller compartida per a la definició, planificació i desenvolupament del PAC.  
4. En la definició del programa s’han d’incloure la justificació de la mesura, els criteris de selecció de l’alumnat, l’organització dels espais, temps i agents implicats, la correlació de l’àmbit acadèmic i l’àmbit d’aula taller amb les matèries del curs corresponent, els criteris de promoció, els plans de reforç de matèries no superades de cursos anteriors i el seguiment i avaluació del PAC.
5. Les propostes pedagògiques i la programació d’aula cal que s’ajusten al següent:
a) En el cas de l’àmbit acadèmic, s’ha d’elaborar per part del professorat responsable de la seua docència en cada centre participant, assessorat pels departaments didàctics corresponents i pel departament d’orientació educativa i professional.
b) En el cas de l’àmbit d’aula taller, s’ha d’elaborar per part del professorat coordinador de l’aula taller i ha de comptar amb l’assessorament conjunt dels departaments d’orientació educativa i professional dels centres educatius que participen i els agents socials responsables de la seua dinamització.
c) Les mesures metodològiques han d’orientar-se al desenvolupament de les competències clau, prioritzant la progressió i consecució dels aprenentatges essencials, plantejant situacions d’aprenentatge des d’un enfocament molt pràctic i funcional i donant rellevància al procés de resolució de problemes i al treball per projectes.
d) El cap o la cap del departament d’orientació educativa i professional del centre o centres participants ha de vetlar pel compliment del que es disposa en la concreció curricular i la programació d’aula.
6. El PAC forma part del pla d’actuació per a la millora (PAM) del centre i s’ha d’incloure en la programació general anual (PGA).
7. La direcció dels centres educatius ha de gravar i actualitzar les dades administratives i estadístiques que determine la conselleria competent en matèria d’educació. Així mateix, ha de facilitar els documents i informació requerits.
8. La documentació generada relativa al programa ha de ser custodiada pels centres educatius.

Article 31. Avaluació i promoció
1. L’avaluació ha de ser contínua, personalitzada i integradora.
2. S’ha de realitzar una sessió d’avaluació en cada trimestre. A aquestes sessions han d’assistir el professorat de l’àmbit acadèmic i de l’àmbit d’aula taller del centre, un membre de l’equip directiu i el cap o la cap de departament d’orientació educativa i professional.
3. El professorat de l’àmbit acadèmic, coordinat amb els departaments didàctics corresponents, ha d’avaluar l’alumnat en les matèries d’aquest àmbit d’acord amb els criteris d’avaluació concretats.

4. El professorat coordinador de l’àmbit d’aula taller ha d’avaluar l’alumnat, oït el professional designat per les corporacions locals o de les entitats col·laboradores.
5. Els resultats d’avaluació obtinguts en els àmbits s’han de traslladar a les matèries del curs corresponent, d’acord amb les concrecions i adaptacions curriculars establides en les propostes pedagògiques.

6. Cal que es consigne en l’expedient acadèmic, en l’historial acadèmic i, si s’escau, en l’informe per trasllat que les matèries han sigut cursades en un programa específic d’atenció a la diversitat, i també cal indicar les matèries amb adaptació curricular.
7. L’equip educatiu, assessorat pel departament d’orientació educativa i professional, ha de decidir col·legiadament sobre la seua promoció, prioritzant la progressió i consecució dels aprenentatges essencials i la valoració de les mesures que afavorisquen el progrés de l’alumne o alumna. Aquestes decisions s’han d’adoptar per majoria simple i, en cas d’empat, cal considerar el vot de qualitat del tutor o tutora del curs.

Article 32. Professorat, recursos i acords de col·laboració
1. La direcció o la titularitat del centre ha de designar el professorat que ha d’impartir el programa d’acord amb els criteris de selecció establits prèviament pel claustre i amb les propostes dels departaments didàctics a través de la comissió de coordinació pedagògica. En el cas dels centres públics, sempre que siga possible, s’ha de designar el professorat amb destinació definitiva en el centre.
2. Per a la impartició de l’àmbit d’aula taller s’ha de designar com a mínim un professor o professora, que ha de dur a terme les tasques següents en cada sessió:
a) Control d’assistència.
b) Supervisió de l’actuació.
c) Gestió de la convivència.
d) Avaluació de les activitats desenvolupades en l’aula taller.
e) Acompanyament de l’alumnat en l’aula taller i en els desplaçaments, en cas que aquest àmbit s’impartisca fora del centre.
3. Cada centre educatiu ha de designar, d’entre el professorat de l’aula taller, un responsable de coordinar les actuacions entre el centre educatiu i l’entitat col·laboradora.
4. Els llocs de treball docent d’aquest programa tenen la consideració d’especial dificultat als efectes que es determinen en la normativa vigent en matèria de concurs de trasllats del professorat de centres públics.
5. Per al desenvolupament d’aquest programa, als centres públics autoritzats se’ls podrà assignar professorat addicional. Els centres privats sostinguts amb fons públics han de desenvolupar aquest programa amb els recursos assignats al PAM i amb els seus recursos propis.
6. Els centres han d’establir acords de col·laboració amb les corporacions locals i, excepcionalment, amb altres entitats de la seua àrea geogràfica, amb experiència en el treball socioeducatiu amb adolescents en risc d’exclusió social. Aquests acords cal formalitzar-los per escrit i comunicar-los a l’òrgan instructor a través de la plataforma que dispose la conselleria competent en matèria d’educació.

Article 33. Procediment de sol·licitud i autorització
1. Els centres educatius sostinguts amb fons públics podran proposar l’autorització per al desenvolupament d’un programa d’aula compartida d’acord amb l’avaluació del PAM realitzat cada curs escolar. La Inspecció d’Educació haurà d’informar sobre la conveniència d’aquest programa en el corresponent informe d’avaluació del PAM.
2. En els centres públics, el claustre ha d’aprovar la proposta i el consell escolar n’ha de ser informat.
3. En els centres privats sostinguts amb fons públics, el claustre i el consell escolar han de ser informats d’aquesta proposta.
4. D’acord amb les condicions i requisits establits en aquesta ordre i amb les instruccions que l’òrgan competent puga establir a aquest efecte, la direcció general competent en matèria d’avaluació ha de resoldre les sol·licituds d’autoritzacions del programa i notificar-les a la direcció general competent en matèria de personal docent per a la dotació del professorat que corresponga per a cada curs escolar.

Article 34. Seguiment i avaluació
1. Qualsevol modificació del programa ha de ser autoritzada per la direcció general competent en matèria d’avaluació, previ informe de la Inspecció d’Educació.
2. Els òrgans col·legiats del centre, en l’àmbit de les seues competències, han de realitzar el seguiment i l’avaluació del programa, d’acord amb els criteris i procediments establits. En la memòria final s’ha de dedicar un apartat específic a aquest programa.
3. La Inspecció d’Educació ha de supervisar i fer seguiment del procés d’implementació i desenvolupament del programa.

Article 35. Assessorament i formació
Els centres de formació, innovació i recursos educatius han d’assessorar els centres educatius en el desenvolupament del PAC i han d’organitzar activitats formatives per al professorat dels àmbits. Així mateix, junt amb la subdirecció general amb competències en innovació i qualitat educatives, ha de facilitar recursos didàctics i l’intercanvi d’experiències.

CAPÍTOL VII
Aspectes relatius a la regulació de les matèries optatives de l’Educació Secundària Obligatòria

Article 36. Finalitat i persones destinatàries
1. L’oferta de matèries optatives per als cursos de l’Educació Secundària Obligatòria està regulada en els articles 10 i 12 del Decret 107/2022.
2. Tal com s’indica en l’esmentat decret, la direcció dels centres educatius públics i la titularitat dels centres privats han d’establir l’oferta de les matèries optatives pròpia de cada centre. A aquest efecte, els centres educatius públics han d’atendre els criteris de la demanda de l’alumnat, la disponibilitat de professorat amb destinació definitiva al centre, el caràcter progressiu del currículum de determinades matèries al llarg dels diferents cursos i també les possibilitats organitzatives i la disponibilitat de recursos.
3. El que disposa aquest capítol té com a finalitat establir la resta de condicions perquè l’alumnat trie la matèria optativa a cursar.

Article 37. Elecció de la matèria optativa
1. Els tutors i les tutores, amb l’assessorament del departament d’orientació educativa i professional, han d’orientar l’alumnat en l’elecció de les matèries optatives amb la finalitat que siga la més adequada als seus interessos i evitar condicionaments derivats d’estereotips de gènere.
2. En el cas que un alumne o alumna haja de romandre un any més en el mateix curs, podrà canviar de matèria optativa.

Article 38. Constitució de grups per a cursar les matèries optatives en el cas de centres educatius públics
En els centres educatius públics i per a cada un dels cursos de l’etapa, el nombre de grups que es constituïsquen per a cursar matèries optatives ha de ser igual o menor que el doble dels grups constituïts per al desenvolupament de les matèries comunes i d’opció del currículum.

Article 39. Incorporació a la matèria optativa Segona Llengua Estrangera
L’alumnat podrà cursar la mateixa Segona Llengua Estrangera des del començament de l’etapa, incorporar-s’hi en qualsevol dels cursos o canviar a altra Segona Llengua Estrangera. En aquests dos últims supòsits, el professor o professora corresponent ha d’adoptar per a aquest alumnat les mesures educatives complementàries adequades. En cas que hi haja disponibilitat horària del professorat amb destinació definitiva, es podrà desplegar per nivells d’aprenentatge la Segona Llengua Estrangera.

TÍTOL III
Procediments en l’etapa de Batxillerat derivats de l’autorització atorgada per la disposició final primera del Decret 108/2022, de 5 d’agost de 2022

CAPÍTOL I
Procediment per a la sol·licitud del canvi de modalitat o via en l’etapa de Batxillerat

Article 40. Finalitat i persones destinatàries del procediment
1. L’etapa de Batxillerat permet a l’alumnat triar entre diferents modalitats i vies d’acord amb els seus interessos. És per aquest motiu que amb aquest procediment es dona la possibilitat de fer una modificació de matrícula davant dels possibles canvis que puguen afectar l’alumnat, d’acord amb l’article 47 del Decret 108/2022.
2. El procediment establit en aquest capítol té com a finalitat el canvi de modalitat o via per a l’alumnat que així ho sol·licite i que es trobe en alguna de les casuístiques següents:
a) Alumnat que ha cursat el primer curs de Batxillerat en una determinada modalitat o via i en promocionar a segon curs de Batxillerat sol·licita cursar una modalitat o via distinta.
b) Alumnat que repeteix el segon curs de Batxillerat i sol·licita canviar a una altra modalitat o via.
3. L’alumnat que repeteix el primer curs de Batxillerat pot triar una nova modalitat en tornar a cursar primer, sense necessitat de realitzar cap procediment.

Article 41. Tramitació i documentació
1. Per a sol·licitar el canvi de modalitat o via, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex VIII d’aquesta ordre al centre educatiu on estiga matriculat.
2. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
3. Una vegada estudiada la sol·licitud, en cas que siga favorable, el centre ha de gestionar el canvi de modalitat o via, i ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 42. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 40 d’aquesta ordre i reconéixer la possibilitat establida en aquest procediment de canviar de modalitat o via.
2. Es considera estimada la petició en el cas que no hi haja una resolució expressa per part de la direcció del centre abans que finalitze el mes de novembre del curs escolar per al qual se sol·licite.
3. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud per a canviar de modalitat o via abans que finalitze el mes de novembre del curs escolar per al qual se sol·licite.

CAPÍTOL II
Procediment per a la sol·licitud del canvi de llengua estrangera en l’etapa de Batxillerat

Article 43. Finalitat i persones destinatàries del procediment
1. L’etapa de Batxillerat dona flexibilitat a l’alumnat en l’elecció de la llengua estrangera, sempre que s’oferisca en el centre on estiga matriculat. És per aquest motiu que amb aquest procediment es dona la possibilitat de fer una modificació de matrícula davant dels possibles canvis que puguen afectar l’alumnat, d’acord amb l’article 48 del Decret 108/2022.
2. El procediment establit en aquest capítol té com a finalitat el canvi de llengua estrangera per a l’alumnat que així ho sol·licite i que es trobe en alguna de les casuístiques següents:
a) Alumnat que ha cursat el primer curs de Batxillerat en una Llengua Estrangera I, promociona a segon curs de Batxillerat i sol·licita canviar a una Llengua Estrangera II distinta.
b) Alumnat que repeteix el segon curs de Batxillerat complet o amb la matèria Llengua Estrangera II no superada i sol·licita canviar a una Llengua Estrangera II distinta.
3. L’alumnat que repeteix el primer curs de Batxillerat pot triar una nova Llengua Estrangera I sense necessitat de realitzar cap procediment.

Article 44. Tramitació i documentació
1. Per a sol·licitar el canvi de Llengua Estrangera II, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex IX d’aquesta ordre al centre educatiu on estiga matriculat.
2. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
3. El departament didàctic corresponent ha d’aportar a la direcció del centre, davant de la proposta de l’alumne o alumna, o els pares, mares o persones tutores legals, si és menor d’edat, l’informe favorable respectiu.
4. Una vegada estudiada la sol·licitud, en cas que siga favorable, el centre ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 45. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 43 d’aquesta ordre i reconéixer la possibilitat establida en aquest procediment de canviar de llengua estrangera.
2. Es considera estimada la petició en el cas que no hi haja una resolució expressa per part de la direcció del centre abans que finalitze el mes de novembre del curs escolar per al qual se sol·licite.
3. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud per a canviar de llengua estrangera abans que finalitze el mes de novembre del curs escolar per al qual se sol·licite.

CAPÍTOL III
Procediment per a la sol·licitud de cursar únicament matèries comunes en l’etapa de Batxillerat

Article 46. Finalitat i persones destinatàries del procediment
1. La normativa estatal i autonòmica reconeix l’obtenció del títol de Batxillerat des d’altres ensenyaments, cursant únicament les matèries comunes del primer i del segon curs de Batxillerat i obtenint el títol de Batxillerat per la modalitat General o per la modalitat d’Arts, havent superat aquestes matèries.
2. D’acord amb l’article 51 i la disposició addicional cinquena del Decret 108/2022, pot optar a cursar únicament les matèries comunes per a l’obtenció del títol de Batxiller en la modalitat corresponent l’alumnat que així ho sol·licite i que tinga o complisca alguna de les condicions següents:
a) El títol de tècnic o tècnica en Formació Professional. En aquest cas, es titularà per la modalitat General.
b) El títol de tècnic o tècnica en Arts Plàstiques i Disseny. En aquest cas, es titularà per la modalitat d’Arts.
c) El títol dels ensenyaments professionals de Música o de Dansa. En aquest cas, es titularà per la modalitat d’Arts.
d) Alumnat que estiga cursant cinqué o sisé curs dels ensenyaments professionals de Música o de Dansa i estiga cursant simultàniament primer o segon curs de Batxillerat. En aquest cas, pot obtindre el títol de Batxillerat per la modalitat d’Arts cursant únicament les matèries comunes, sempre que estiga en possessió del títol de tècnic o tècnica dels ensenyaments professionals de Música o de Dansa en el moment de realització de l’avaluació final ordinària o extraordinària de segon curs de Batxillerat.
Per a aquest últim apartat, en cas de no haver obtingut el títol dels ensenyaments professionals de Música o de Dansa una vegada finalitzada amb èxit l’etapa de Batxillerat, quedaran registrades les qualificacions per a l’expedició del títol de Batxillerat una vegada superats els ensenyaments professionals. En tot cas, s’ha de respectar el límit de permanència de quatre anys acadèmics en l’etapa de Batxillerat en règim ordinari diürn.

Article 47. Tramitació i documentació
1. Per a sol·licitar cursar únicament matèries comunes, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex X d’aquesta ordre al centre educatiu on estiga matriculat.
2. S’ha d’adjuntar amb la sol·licitud la documentació següent:
a) Alumnat que estiga en possessió d’algun dels títols indicats en l’article 46 d’aquesta ordre:
a.1. Títol de tècnic/a d’ensenyaments professionals de Música o Dansa.
a.2. Títol de tècnic/a o tècnic/a superiors en Formació Professional.

a.3. Títol de tècnic/a en Arts Plàstiques i Disseny.
b) Alumnat que curse els ensenyaments professionals de Música o Dansa:
b.1. Certificat de matrícula de 5é o 6é en els ensenyaments professionals de Música o Dansa.
b.2. Certificat acadèmic amb les qualificacions de 5é o 6é dels ensenyaments professionals de Música o Dansa.
3. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
4. Una vegada estudiada la sol·licitud, en cas que siga favorable, el centre ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 48. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 46 d’aquesta ordre i reconéixer la possibilitat establida en aquest procediment de cursar només les matèries comunes de Batxillerat.
2. El centre podrà requerir l’esmena de la documentació necessària que no haja aportat l’alumne o alumna que haja sol·licitat cursar únicament matèries comunes.
3. Es considera estimada la petició en el cas que no hi haja una resolució expressa per part de la direcció del centre abans que finalitze el mes de novembre del curs escolar per al qual se sol·licite.
4. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud per a cursar únicament matèries comunes abans que finalitze el mes de novembre del curs escolar per al qual se sol·licite.

CAPÍTOL IV
Procediment per a la sol·licitud de repetició completa de segon curs en l’etapa de Batxillerat

Article 49. Finalitat i persones destinatàries del procediment
1. Una de les mesures de flexibilitat en l’etapa de Batxillerat, reconeguda en l’article 43 del Decret 108/2022, és possibilitar a l’alumnat de segon curs de Batxillerat amb una avaluació negativa en algunes matèries d’aquest curs i que així ho sol·licite, a optar per repetir el curs complet renunciant a les matèries de segon curs superades anteriorment.

2. El procediment establit en aquest capítol va destinat a l’alumnat que ha finalitzat el segon curs de Batxillerat, que no ha esgotat el límit de permanència de l’etapa en el règim diürn, que tinga avaluació negativa en algunes matèries d’aquest segon curs i que opte per repetir el curs complet.

Article 50. Tramitació i documentació
1. Per a sol·licitar la repetició completa de segon curs de Batxillerat, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex XI d’aquesta ordre al centre educatiu on estiga matriculat.
2. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
3. Una vegada estudiada la sol·licitud, en cas que siga favorable, el centre ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 51. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 49 d’aquesta ordre i reconéixer la possibilitat establida en aquest procediment de repetir segon curs de Batxillerat complet.
2. Es considera estimada la petició en el cas que no hi haja una resolució expressa per part de la direcció del centre abans que finalitze el mes de novembre del curs escolar per al qual se sol·licite.
3. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud de repetició completa de segon curs en l’etapa de Batxillerat abans que finalitze el mes de novembre del curs escolar per al qual se sol·licite.

CAPÍTOL V
Procediment per a la convalidació i exempció de matèries de Batxillerat per a l’alumnat que compagina els estudis de Batxillerat amb els ensenyaments professionals de Dansa

Article 52. Finalitat i persones destinatàries del procediment
1. En l’etapa de Batxillerat i en els ensenyaments professionals de Dansa s’estableixen uns currículums en les corresponents normatives amb competències que, sense ser idèntiques, coincideixen en part. Tenint en compte aquestes coincidències, es disposa la possibilitat de convalidació de determinades matèries de les modalitats d’Arts i d’Humanitats i Ciències Socials especificades en l’annex XII.
2. Aquestes matèries de modalitat són les establides en la normativa bàsica vigent en matèria de convalidacions entre els ensenyaments professionals de Dansa i el Batxillerat, així com els efectes que sobre la matèria d’Educació Física han de tindre els ensenyaments professionals de Dansa.
3. Per a l’alumnat que compagina els ensenyaments de Batxillerat amb els ensenyaments professionals de Dansa, es disposa la possibilitat de convalidació de la matèria optativa del curs de Batxillerat en què l’alume o alumna estiga matriculat o matriculada independentment de la modalitat que estiga cursant, i la possibilitat d’exempció de la matèria d’Educació Física, d’acord amb l’article 33 del Decret 108/2022.

4. El procediment establit en aquest capítol té com a finalitat, per a l’alumnat que així ho sol·licite, i que compagine el primer o segon curs de Batxillerat amb els ensenyaments professionals de Dansa, obtindre la convalidació de la matèria optativa de primer o segon curs de Batxillerat i l’exempció de la matèria d’Educació Física de primer curs de Batxillerat. Així mateix, també possibilita, per a aquest alumnat, la convalidació de determinades matèries de les modalitats d’Arts i d’Humanitats i Ciències Socials per a l’alumnat que curse o haja cursat determinades matèries dels ensenyaments professionals de Dansa i les tinga superades en finalitzar el curs acadèmic en el qual se sol·licita la convalidació.

Article 53. Tramitació i documentació
1. Per a sol·licitar la convalidació de determinades matèries de les modalitats d’Arts o d’Humanitats i Ciències Socials per cursar o haver cursat determinades assignatures dels ensenyaments professionals de Dansa, especificades en l’annex XII, i per a la convalidació de la matèria optativa i l’exempció de la matèria d’Educació Física per estar cursant simultàniament els ensenyaments professionals de Dansa, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex XII d’aquesta ordre al centre educatiu on estiga matriculat.
2. S’ha d’adjuntar amb la sol·licitud la documentació següent:
a) Per a la convalidació de la matèria optativa, el certificat de matrícula dels ensenyaments professionals de Dansa en el curs acadèmic en el qual se sol·licita la convalidació. Perquè aquesta convalidació siga finalment efectiva, s’ha de mantindre la matrícula en ambdós ensenyaments fins a l’avaluació final ordinària del curs acadèmic per al qual se sol·licite.
b) Per a la convalidació de determinades matèries de la modalitat d’Arts i d’Humanitats i Ciències Socials, el certificat de notes amb la superació de l’assignatura corresponent, o el certificat de matrícula on conste que l’assignatura s’està cursant en el curs acadèmic per al qual se sol·licita la convalidació. Perquè aquesta convalidació siga finalment efectiva, s’ha de tindre superada l’assignatura dels ensenyaments professionals de Dansa en l’avaluació final ordinària del curs acadèmic per al qual se sol·licite.
c) Per a l’exempció de la matèria Educació Física, el certificat de matrícula dels ensenyaments professionals de Dansa en el curs acadèmic en el qual se sol·licita la convalidació. Perquè aquesta convalidació siga finalment efectiva, s’ha de mantindre la matrícula en ambdós ensenyaments fins a l’avaluació final ordinària del curs acadèmic per al qual se sol·licite.
3. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
4. Una vegada estudiada la sol·licitud, en cas que siga favorable, el centre ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 54. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 52 d’aquesta ordre i reconéixer la possibilitat establida en aquest procediment de: convalidar determinades matèries de modalitat, d’Arts o Humanitats i Ciències Socials, convalidar la matèria optativa i estar exempt o exempta de la matèria d’Educació Física.

2. El centre podrà requerir l’esmena de la documentació necessària que no haja aportat l’alumne o alumna que haja sol·licitat la convalidació i exempció. 
3. Es considera estimada la petició en el cas que no hi haja una resolució expressa per part de la direcció del centre abans que finalitze el mes de novembre del curs escolar per al qual se sol·licite.
4. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud per a convalidar matèries de modalitat, convalidar la matèria optativa o estar exempt o exempta de la matèria d’Educació Física, abans que finalitze el mes de novembre del curs escolar per al qual se sol·licite.
5. Per a la consignació de la qualificació d’aquestes matèries en els documents d’avaluació es farà el que disposa l’article 33 del decret 108/2022.

CAPÍTOL VI
Procediment per a la convalidació de matèries per a l’alumnat que compagina els estudis de Batxillerat amb els ensenyaments professionals de Música

Article 55. Finalitat i persones destinatàries del procediment
1. En l’etapa de Batxillerat i en els ensenyaments professionals de Música s’estableixen uns currículums en les corresponents normatives, amb competències que, sense ser idèntiques, coincideixen en part. Tenint en compte aquestes coincidències, es disposa la possibilitat de convalidació de determinades matèries de les modalitats d’Arts i d’Humanitats i Ciències Socials especificades en l’annex XIII.
2. Les matèries de modalitat amb possibilitat de convalidació són les establides en la normativa bàsica vigent en matèria de convalidacions entre els ensenyaments professionals de Música i el Batxillerat.
3. Per a l’alumnat que compagina els ensenyaments de Batxillerat amb els ensenyaments professionals de Música, es disposa la possibilitat de convalidació de la matèria optativa del curs de Batxillerat en què l’alume o alumna estiga matriculat o matriculada independentment de la modalitat que estiga cursant, d’acord amb l’article 34 del Decret 108/2022.
4. El procediment establit en aquest capítol té com a finalitat, per a l’alumnat que així ho sol·licite, i que compagine el primer o segon curs de Batxillerat amb els ensenyaments professionals de Música, obtindre la convalidació de la matèria optativa de primer o segon curs de Batxillerat. Així mateix, també possibilita, per a aquest alumnat, la convalidació de determinades matèries de les modalitats d’Arts i d’Humanitats i Ciències Socials per a l’alumnat que curse o haja cursat determinades matèries dels ensenyaments professionals de Música i les tinga superades en finalitzar el curs acadèmic en el qual se sol·licita la convalidació.

Article 56. Tramitació i documentació
1. Per a sol·licitar la convalidació de determinades matèries de les modalitats d’Arts o d’Humanitats i Ciències Socials, especificades en l’annex XIII, per cursar o haver cursat determinades assignatures dels ensenyaments professionals de Música, i per a la convalidació de la matèria optativa per estar cursant simultàniament els ensenyaments professionals de Música, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex XIII d’aquesta ordre al centre educatiu on estiga matriculat.

2. Juntament amb la sol·licitud s’ha d’adjuntar la documentació següent:
a) Per a la convalidació de la matèria optativa, el certificat de matrícula dels ensenyaments professionals de Música en el curs acadèmic en el qual se sol·licita la convalidació. Perquè aquesta convalidació siga finalment efectiva, s’ha de mantindre la matrícula en ambdós ensenyaments fins a l’avaluació final ordinària del curs acadèmic per al qual se sol·licite.
b) Per a la convalidació de determinades matèries de les modalitats d’Arts i d’Humanitats i Ciències Socials, el certificat de notes amb la superació de l’assignatura corresponent, o el certificat de matrícula on conste que l’assignatura s’està cursant en el curs acadèmic per al qual se sol·licita la convalidació. Perquè aquesta convalidació siga finalment efectiva, s’ha de tindre superada l’assignatura dels ensenyaments professionals de Música en l’avaluació final ordinària del curs acadèmic per al qual se sol·licite.
3. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
4. Una vegada estudiada la sol·licitud, en cas que siga favorable, el centre ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 57. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 55 d’aquesta ordre i reconéixer la possibilitat establida en aquest procediment de convalidar determinades matèries de modalitat, d’Arts o Humanitats i Ciències Socials i la matèria optativa.

2. El centre podrà requerir l’esmena de la documentació necessària que no haja aportat l’alumne o alumna que haja sol·licitat convalidació.

3. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud per a convalidar matèries de modalitat i la matèria optativa abans que finalitze el mes de novembre del curs escolar per al qual se sol·licite.
4. Per a la consignació de la qualificació d’aquestes matèries en els documents d’avaluació es farà el que disposa l’article 34 del decret 108/2022.

CAPÍTOL VII
Procediment per a la convalidació de matèries de Batxillerat i per a l’exempció o adaptació curricular de la matèria Educació Física de primer de Batxillerat per a l’alumnat que compagina els estudis de Batxillerat amb la condició d’esportista d’alt nivell, d’alt rendiment o d’elit, o amb la condició de personal tècnic, entrenador, arbitral o jutge d’elit de la Comunitat Valenciana

Article 58. Finalitat i persones destinatàries del procediment
1. Per a l’alumnat que compagina els ensenyaments de Batxillerat amb la pràctica esportiva reconeguda per a les persones que acrediten la condició d’esportista d’alt nivell, d’alt rendiment o d’elit, o amb la condició de personal tècnic, entrenador, arbitral o jutge d’elit de la Comunitat Valenciana, es disposa la possibilitat de convalidació de la matèria optativa del curs de Batxillerat en què l’alume o alumna estiga matriculat o matriculada independentment de la modalitat que estiga cursant, i la possibilitat d’exempció de la matèria Educació Física, d’acord amb l’article 32 del Decret 108/2022.
2. Així mateix, per a l’alumnat que complisca la condició del punt anterior, es disposa la possibilitat de l’adaptació curricular de la matèria Educació Física d’acord amb l’article 10 i amb la disposició addicional primera del Decret 39/2020, de 20 de març, del Consell, de mesures de suport a esportistes d’elit i al personal tècnic, entrenador, arbitral i jutge d’elit de la Comunitat Valenciana.
3. El procediment establit en aquest capítol va destinat a l’alumnat que així ho sol·licite i que complisca les condicions anteriors, i té com a finalitat obtindre la convalidació de la matèria optativa de primer o segon curs de Batxillerat i l’exempció o adaptació curricular de la matèria Educació Física de primer de Batxillerat.

Article 59. Tramitació i documentació
1. Per a sol·licitar la convalidació de la matèria optativa i l’exempció o l’adaptació curricular de la matèria d’Educació Física, per tindre la condició d’esportista d’alt nivell, d’alt rendiment o d’elit, o la condició de personal tècnic, entrenador, arbitral o jutge d’elit de la Comunitat Valenciana, l’alumnat, o els pares, mares o persones tutores legals, si és menor d’edat, ha de lliurar el document de sol·licitud de l’annex XIV d’aquesta ordre al centre educatiu on estiga matriculat.

2. S’ha d’adjuntar a la sol·licitud la documentació següent:
a) Esportistes d’alt nivell: document que acredite estar inclòs o inclosa en la relació d’esportistes d’alt nivell publicada en el Boletín Oficial del Estado.
b) Esportistes d’elit o personal tècnic, entrenador, arbitral i jutge d’elit de la Comunitat Valenciana: document que acredite estar inclòs o inclosa en les relacions d’esportistes d’elit i de personal tècnic, entrenador, arbitral o jutge d’elit publicades en el Diari Oficial de la Generalitat Valenciana.
c) Esportistes d’alt rendiment:
c.1. De fora de la Comunitat Valenciana: acreditació d’aquesta condició mitjançant el certificat del Consell Superior d’Esports durant el curs acadèmic a què es referisca aquest certificat.
c.2. De la Comunitat Valenciana: acreditació d’aquesta condició mitjançant el certificat de la direcció general competent en matèria d’esport durant el curs acadèmic a què es referisca aquest certificat.
3. Perquè aquesta convalidació, exempció o adaptació curricular siguen efectives, s’ha de mantindre la condició al·legada en aquesta sol·licitud fins a l’avaluació final ordinària del curs acadèmic per al qual se sol·licite.
4. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
5. Una vegada estudiada la sol·licitud, en cas que siga favorable, el centre ha de realitzar la matrícula corresponent a través de la plataforma informàtica habilitada per la conselleria competent en matèria d’educació.

Article 60. Òrgan competent
1. Correspon a la direcció del centre on l’alumnat curse l’ensenyament de Batxillerat comprovar que es compleixen els requisits indicats en l’article 58 d’aquesta ordre i reconéixer la possibilitat establida en aquest procediment de convalidació de la matèria optativa i d’exempció o adaptació curricular de la matèria Educació Física.
2. El centre podrà requerir l’esmena de la documentació necessària que no haja aportat l’alumne o alumna que haja sol·licitat convalidació i exempció.
3. En cas de no complir els requisits d’aquest capítol, la direcció del centre ha de notificar per escrit a l’alumne o alumna, o als pares, mares o persones tutores legals, si és menor d’edat, la resolució motivada de denegació de la sol·licitud per a convalidar la matèria optativa o d’estar exempt o exempta o de l’adaptació curricular de la matèria Educació Física abans que finalitze el mes de novembre del curs escolar per al qual se sol·licite.
4. Per a la consignació de la qualificació de la matèria optativa convalidada o l’exempció de la matèria d’Educació Física en els documents d’avaluació, es farà el que disposa l’article 32 del decret 108/2022.

5. Per al registre de l’adaptació curricular de la matèria d’Educació Física cal reflectir en els diferents documents d’avaluació la diligència corresponent per part del centre educatiu.

CAPÍTOL VIII
Procediment per a implementar les matèries optatives de disseny propi en l’etapa de Batxillerat

Article 61. Finalitat i destinataris del procediment
1. El Decret 108/2022, en l’article 16, reconeix l’autonomia dels centres per a poder proposar optatives de disseny propi.
2. Els destinataris d’aquest procediment són els centres educatius públics i privats de la Comunitat Valenciana autoritzats per a impartir els ensenyaments de Batxillerat, regulats en la Llei orgànica 2/2006, de 3 de maig.
3. L’avaluació d’aquestes matèries optatives de disseny propi es realitzarà segons el que s’estableix per a totes les matèries de Batxillerat en el Decret 108/2022.

Article 62. Tramitació i documentació
1. Les sol·licituds d’autorització o aprovació de matèries optatives de disseny propi diferents de les que s’estableixen en el Decret 108/2022, amb l’informe favorable del claustre i del consell escolar, han de tramitar-se a la direcció general competent en matèria d’ordenació abans del 15 de febrer immediatament anterior del curs en què s’hagen d’iniciar aquests ensenyaments.
2. Les sol·licituds han d’anar acompanyades dels documents següents:
a) El currículum de les matèries optatives de disseny propi, en el qual han de constar, almenys, les competències específiques, els sabers bàsics, les situacions d’aprenentatge i els criteris d’avaluació.
b) Materials educatius i mitjans didàctics dels quals es disposa per al desplegament de la matèria optativa proposada.
c) Informe favorable del claustre i aprovació de la matèria optativa pel consell escolar del centre.

Article 63. Òrgan competent
1. La direcció general competent en matèria d’ordenació pot sol·licitar un informe a la inspecció d’Educació que s’ha de pronunciar almenys respecte als aspectes següents:
a) Adequació de les matèries optatives de disseny propi a les característiques del centre i a les necessitats del seu alumnat.
b) Contribució de les matèries optatives de disseny propi a la consecució dels objectius de l’etapa.
c) Adequació del currículum de les matèries optatives de disseny propi.
d) Idoneïtat del material didàctic disponible.
2. Una vegada supervisades les propostes, la direcció general competent en matèria d’ordenació ha de resoldre l’autorització o aprovació dels expedients.
3. La Inspecció d’Educació ha de supervisar i assessorar la direcció del centre, dins del marc de l’elaboració de la Programació General Anual (PGA), per a implementar de forma adequada les matèries de disseny propi.
4. Les matèries optatives de disseny propi que han sigut autoritzades podran impartir-se en els successius cursos sense necessitat d’una nova autorització, mentre no es modifiquen les condicions en què van ser autoritzades.

CAPÍTOL IX
Procediment per al trasllat de matrícula en els ensenyaments de Batxillerat

Article 64. Finalitat i persones destinatàries del procediment
1. El procediment establit en aquest capítol té com a finalitat dur a terme la gestió del trasllat de matrícula de l’alumnat que continue els estudis de Batxillerat en un altre centre o finalitze els estudis corresponents a aquesta etapa en un sistema educatiu estranger.
2. La coordinació entre els centres educatius quan l’alumne o alumna que està cursant els ensenyaments de Batxillerat es trasllade d’un centre a un altre abans de finalitzar l’etapa, requereix la concreció i homogeneïtzació de la gestió requerida en el trasllat de matrícula. Amb aquesta finalitat, s’estableix el procediment corresponent en aquest capítol.

Article 65. Trasllat entre centres amb sistema educatiu espanyol
1. Quan un alumne o alumna es trasllade de centre per a continuar els seus estudis de Batxillerat, cal seguir el que disposa l’article 54 del Decret 108/2022.
2. En el cas de trasllat des d’una comunitat autònoma amb llengua pròpia cooficial amb el castellà a un centre de la Comunitat Valenciana, les qualificacions obtingudes en la matèria Llengua Cooficial i Literatura tindran la mateixa validesa, a efectes acadèmics, que la resta de matèries del currículum. No obstant això, si la qualificació d’aquesta matèria haguera sigut negativa, no es computarà com a pendent ni tindrà efectes acadèmics.
3. Quan els documents oficials d’avaluació hagen de produir efectes fora de la Comunitat Valenciana, caldrà ajustar-se al que disposa l’article 15.3 la Llei 39/2015, d’1 d’octubre, del procediment administratiu comú de les administracions públiques.

Article 66. Trasllat de centre amb sistema educatiu valencià a un altre centre amb sistema educatiu estranger
1. Quan un alumne o alumna s’incorpore a un centre estranger a l’Estat espanyol o a l’exterior que no impartisca ensenyaments del sistema educatiu espanyol, no es traslladarà l’historial acadèmic.
2. Per a facilitar la incorporació als ensenyaments equivalents del sistema educatiu estranger de què es tracte, el centre d’origen emetrà una certificat acadèmic de l’alumnat.
3. L’historial acadèmic continuarà custodiat per l’últim centre en què l’alumne o alumna va estar matriculat en previsió de la seua reincorporació futura als ensenyaments del sistema educatiu espanyol, en el mateix o en un altre centre, a què es traslladarà llavors, o fins al seu lliurament a l’alumnat després de la conclusió dels estudis estrangers equivalents al Batxillerat.
4. El certificat acadèmic s’ha d’ajustar al model que figura en l’annex XV d’aquesta ordre.

Article 67. Trasllat de centre amb sistema educatiu estranger a un altre amb sistema educatiu valencià
1. Per a realitzar estudis en el segon curs de Batxillerat, s’haurà de sol·licitar a la Delegació o a la Subdelegació del Govern l’homologació del primer curs de Batxillerat, amb la nota mitjana corresponent a aquest curs.
2. Les qualificacions obtingudes per l’alumne o l’alumna en les matèries cursades en un sistema educatiu estranger no s’han de traslladar a l’expedient acadèmic del nostre sistema educatiu.
3. Per al càlcul de la qualificació final de l’etapa de Batxillerat es farà el que disposa l’article 52 del decret 108/200.

TÍTOL IV
Organització i funcionament de l’etapa de Batxillerat en règim nocturn

CAPÍTOL I
Accés de l’alumnat a l’etapa de Batxillerat en règim nocturn

Article 68. Condicions generals d’accés
1. Poden accedir als ensenyaments de l’etapa de Batxillerat en règim nocturn les persones majors de 18 anys o que complisquen aquesta edat l’any natural en què sol·liciten la matrícula.
2. També poden matricular-se en els ensenyaments de Batxillerat en règim nocturn aquelles persones que, sent menors de 18 anys i majors de 16 anys, es troben en els següents casos: que estiguen treballant i acrediten aquesta condició mitjançant el corresponent contracte laboral, que estiguen cobrant la prestació per desocupació, que estiguen registrades com a demandants d’ocupació, o que es troben en situacions excepcionals que els impedisquen realitzar els estudis de Batxillerat en règim ordinari diürn per simultaniejar ensenyaments de règim especial o per ser esportistes d’elit, d’alt nivell o d’alt rendiment.

3. Les causes d’excepcionalitat seran comprovades per la direcció del centre públic o, si és el cas, pel titular del centre privat, qui podrà demanar a l’alumne o a l’alumna, o bé als pares, mares o persones tutores legals, si és menor d’edat, la documentació que es considere pertinent, i emetrà la resolució corresponent.
4. Contra la resolució de la direcció del centre, l’alumne o alumna, o bé o els pares, mares o persones tutores legals, si és menor d’edat, podran interposar, en el termini de vint dies, una reclamació davant de la direcció territorial competent en matèria d’educació, que haurà de resoldre en el termini d’un mes. Contra aquesta resolució, que no posa fi a la via administrativa, l’interessat o interessada pot presentar un recurs d’alçada davant de la direcció general competent en matèria d’ordenació.
5. En el cas de l’alumnat menor d’edat que presente una situació excepcional contemplada en la normativa d’inclusió, aquesta ha de ser valorada per la direcció general en matèria d’inclusió educativa. Així doncs, la direcció dels centre públic o la titularitat del centre privat ha de remetre la documentació a la direcció general competent en matèria d’inclusió educativa de la conselleria competent en matèria d’educació perquè dicte la resolució corresponent.
6. La Inspecció d’Educació supervisarà, en el marc de l’elaboració de la PGA, les matrícules autoritzades per alguna de les causes d’excepcionalitat esmentades en aquest article.
7. L’alumnat de Batxillerat en règim ordinari diürn que haja esgotat el límit de permanència de quatre anys podrà incorporar-se al Batxillerat en règim nocturn.

Article 69. Condicions acadèmiques
1. Poden accedir als ensenyaments de Batxillerat en règim nocturn les persones que estiguen en possessió del títol de graduat o graduada en Educació Secundària Obligatòria o de qualsevol dels títols de tècnic o tècnica de Formació Professional, o d’Arts Plàstiques i Disseny, o tècnic o tècnica esportiu.
2. L’alumnat de Batxillerat que ha esgotat el límit de permanència de quatre anys en règim ordinari diürn pot incorporar-se al Batxillerat en règim nocturn en el curs o bloc que li corresponga d’acord amb les matèries prèviament superades.

Article 70. Sol·licitud de plaça i matrícula en l’etapa de Batxillerat en règim nocturn
1. La sol·licitud de plaça per als ensenyaments de Batxillerat en règim nocturn en els centres educatius sostinguts amb fons públics, es regeix pel procediment d’admissió establit amb caràcter general per a l’etapa de Batxillerat en règim ordinari diürn per al model B, i per al model A pel procediment d’admissió específic en el centre. Ambdós models es regulen en l’article 72 d’aquesta ordre.

2. La formalització de la matrícula s’efectuarà en els mateixos terminis que els arbitrats per al règim ordinari diürn, i es farà per bloc o curs segons el model (A o B) en què es matricule l’alumne o l’alumna.

3. Els ensenyaments de Batxillerat en règim nocturn tindran la mateixa validesa acadèmica que els cursats en el règim diürn.
4. L’alumnat de Batxillerat en règim nocturn serà considerat, a tots els efectes, alumnat oficial del centre en què es matricule.

Article 71. Exempció de la matèria Educació Física
1. L’alumnat major de vint-i-cinc anys, o que complisca aquesta edat durant l’any en què finalitza el curs escolar, té dret a l’exempció de la matèria comuna Educació Física amb la sol·licitud prèvia de la persona interessada davant de la direcció del centre en el moment de formalitzar la seua matrícula.
2. S’entén estimada la sol·licitud de la persona interessada si compleix el requisit d’edat. En cas de no complir-lo, la direcció del centre docent li notificarà en el termini màxim d’un mes l’incompliment del requisit per a beneficiar-se de l’exempció.
3. En cas de ser estimada, la sol·licitud quedarà arxivada en l’expedient acadèmic de l’alumne o l’alumna.
4. En la qualificació d’aquesta matèria es consignarà «exempt» si és procedent, diligenciant els documents oficials d’avaluació corresponents amb menció expressa d’aquesta ordre.
5. L’alumnat exempt en la matèria Educació Física no serà avaluat d’aquesta. Per aquest motiu, aquesta matèria no computarà en el càlcul de la nota mitjana del Batxillerat.

CAPÍTOL II
Organització, avaluació i promoció de l’etapa de Batxillerat en règim nocturn

Article 72. Organització de l’etapa de Batxillerat en règim nocturn

1. Els ensenyaments de Batxillerat en règim nocturn s’organitzen d’acord amb dos models, oferits en cada centre educatiu d’acord amb la seua autonomia i prèvia autorització de la direcció general competent en matèria de centres docents.
a) Model A. L’etapa de Batxillerat en règim nocturn s’organitza en tres cursos acadèmics, que corresponen a tres blocs.
b) Model B. L’etapa de Batxillerat en règim nocturn s’organitza en dos cursos acadèmics.
2. La distribució horària setmanal per als models A i B s’ha d’ajustar al que indica l’annex XII del Decret 108/2022.
3. L’horari general diari dels centres sostinguts amb fons públics que impartisquen ensenyaments de Batxillerat en règim nocturn pot establir-se entre les 18.00 hores i les 23.00 hores. Cal tindre present que els centres disposen d’autonomia organitzativa per a establir l’horari lectiu de l’alumnat dins d’aquesta franja horària d’acord amb els períodes lectius fixats.

Article 73. Especificacions de l’avaluació i la promoció en Batxillerat en règim nocturn
1. Pel que fa a l’avaluació, promoció, titulació i els documents oficials d’avaluació, cal atindre’s al que s’indica en els capítols I, II, III i IV del títol IV del Decret 108/2022, considerant les particularitats per al Batxillerat en règim nocturn que es detallen en aquest article.

2. L’alumnat que curse Batxillerat en règim nocturn no ha de tornar a cursar les matèries ja superades en qualsevol dels tres blocs del model A, o en qualsevol dels dos cursos del model B, amb independència que l’alumne o l’alumna es trobe en condicions de promocionar o no promocionar al bloc o curs següent.
3. A l’efecte d’aplicació de les normes sobre avaluació i incompatibilitat entre matèries, s’entendrà que en el model A les incompatibilitats es podran produir entre matèries de blocs diferents, mentre que en el model B es podran produir entre matèries de cursos diferents.

4. Els centres educatius organitzaran el calendari de proves finals i d’avaluacions de manera que l’alumnat que curse matèries pendents del curs o blocs anteriors puga ser avaluat amb anterioritat a l’avaluació del segon curs o del tercer bloc. Quan en qualsevol de les convocatòries no es puga qualificar alguna matèria per estar condicionada a la superació d’una altra d’un bloc o curs anterior, es consignarà com a incompatible en els documents oficials d’avaluació.
5. A l’alumnat en règim nocturn no se li aplicarà el límit de permanència per a cursar el Batxillerat indicat en l’article 49 del Decret 108/2022, de manera que l’alumnat podrà repetir les matèries de Batxillerat tantes vegades com calga fins a l’assoliment final dels objectius generals d’aquesta etapa i la consegüent obtenció del títol de Batxillerat.

CAPÍTOL III
Autorització dels ensenyaments de Batxillerat en règim nocturn

Article 74. Autorització als centres docents per a impartir els ensenyaments de Batxillerat en règim nocturn i els models A (per blocs en tres cursos acadèmics) i B (en dos cursos acadèmics)
1. Poden impartir Batxillerat en règim nocturn en les modalitats definides en l’article 10 del Decret 108/2022 els centres que siguen expressament autoritzats per a aquesta finalitat per la direcció general competent en matèria de centres docents de la conselleria competent en matèria d’educació, amb la sol·licitud prèvia de la direcció del centre públic o del titular del centre privat i amb l’informe previ del Claustre, i del Consell Escolar en el cas dels centres docents públics.

2. Els centres que imparteixen els ensenyaments de Batxillerat en règim nocturn ho poden fer d’acord amb un sol model (A o B) o amb els dos models abans definits (A i B), amb l’autorització prèvia de la direcció general competent en matèria de centres docents de la conselleria competent en matèria d’educació.
3. Per a l’adopció d’un o d’altre model caldrà ajustar-se a la demanda de l’alumnat, a la proposta organitzativa i a les característiques de l’entorn, així com a altres consideracions significatives. La direcció general competent en matèria de centres docents pot sol·licitar un informe a la inspecció d’Educació per a concloure de forma més fonamentada el model de règim nocturn més adequat per a respondre de forma oportuna a les necessitats del centre i, especialment, del seu alumnat.

4. La direcció general competent en matèria de centres docents ha de resoldre les sol·licituds presentades en el termini màxim de sis mesos, que podran entendre’s desestimades si no es dicta una resolució expressa en el termini esmentat.
5. Els centres autoritzats per a impartir Batxillerat en règim nocturn han de concretar en les seues propostes pedagògiques les adaptacions metodològiques necessàries per a respondre a les circumstàncies d’edat, experiència laboral i altres característiques de l’alumnat adult, de manera que siga possible conciliar la formació amb la responsabilitat individual de cada persona.

CAPÍTOL IV
Mobilitat en l’etapa de Batxillerat entre els règims diürn i nocturn i els models A (per blocs en tres cursos acadèmics) i B (en dos cursos acadèmics) del règim nocturn

Article 75. Mobilitat entre els règims diürn i nocturn
1. L’alumnat que curse els estudis de Batxillerat pot sol·licitar la mobilitat entre els règims diürn i nocturn, d’acord amb les indicacions següents.
a) Alumnat del règim nocturn que s’incorpora al règim ordinari diürn.
L’alumnat que cursa Batxillerat en règim nocturn pot incorporar-se al règim ordinari diürn respectant les condicions de permanència de quatre anys establides per al règim diürn i les condicions d’avaluació i de promoció establides en el títol IV del Decret 108/2022.

b) Alumnat del règim ordinari diürn que s’incorpora al règim nocturn.
L’alumnat que cursa Batxillerat en règim ordinari diürn pot incorporar-se al règim nocturn en qualsevol dels dos models (A o B) des del règim ordinari diürn, sempre que complisca els requisits establits en el capítol I d’aquest títol i respectant les condicions d’avaluació i de promoció del règim nocturn establides en el capítol II d’aquest títol.

b.1. Incorporació al model B nocturn
b.1.1. L’alumnat que ha cursat el primer curs de Batxillerat en règim ordinari diürn s’incorporarà al segon curs de Batxillerat en règim nocturn si té, com a màxim, una o dues matèries pendents de superació del primer curs de Batxillerat en règim ordinari diürn. En cas contrari, es matricularà en el primer curs de Batxillerat del model B. En qualsevol cas, l’alumnat únicament cursarà les matèries no superades amb anterioritat.
b.1.2. L’alumnat que haja cursat segon curs de Batxillerat en règim ordinari diürn es matricularà en el règim nocturn només de les matèries pendents, tret que l’alumne o l’alumna opte per la repetició voluntària del segon curs.
b.2. Incorporació al model A nocturn
b.2.1. L’alumnat que ha cursat el primer curs de Batxillerat en règim ordinari diürn s’incorporarà al segon bloc del model A en règim nocturn si té, com a màxim, una o dues matèries pendents de superació del primer bloc; en cas contrari, es matricularà en el primer bloc. En qualsevol cas, l’alumnat únicament cursarà les matèries no superades amb anterioritat.
b.2.2. L’alumnat que ha cursat segon curs de Batxillerat, en règim ordinari diürn, es matricularà tan sols de les matèries pendents independentment del bloc al qual corresponguen.
2. Si alguna de les matèries optatives pendents d’avaluació positiva en el règim diürn no s’imparteix en el règim nocturn, l’alumnat haurà de substituir-la per una altra que s’impartisca en el centre educatiu on estiga matriculat i que no haja sigut superada amb anterioritat.

3. Si alguna de les matèries de modalitat no s’ofereix en el centre educatiu en règim nocturn, l’alumnat podrà cursar-les per mitjà de la modalitat d’educació a distància.
4. En l’expedient acadèmic i l’historial acadèmic del Batxillerat es consignarà que l’alumnat ha efectuat un canvi de règim d’ensenyament d’acord amb els annexos IX i X del Decret 108/2022, respectivament.

Article 76. Mobilitat entre els models A (per blocs en tres cursos acadèmics) i B (en dos cursos acadèmics) del règim nocturn
1. L’alumnat que curse l’etapa de Batxillerat en règim nocturn pot sol·licitar el canvi entre els models A i B sempre que s’impartisquen en el centre on estiga matriculat, o sol·licite canviar de centre on s’aplique l’altre model. Aquests canvis han de ser autoritzats per la direcció territorial d’educació corresponent segons el procediment i terminis indicats en aquest article.
2. L’alumnat, o els pares, mares o persones tutores legals, si és menor d’edat, ha de realitzar la sol·licitud de canvi de model en el centre on estiga matriculat o matriculada abans del dia 31 d’octubre del curs acadèmic corresponent. El director o directora del centre públic o el titular del centre privat ha d’adjuntar a aquestes sol·licituds un certificat acadèmic expedit pel centre i ha de remetre la documentació, abans del 15 de novembre, a la direcció territorial d’educació corresponent, que ha de resoldre en el termini màxim d’un mes. Les sol·licituds poden entendre’s desestimades si no es dicta una resolució expressa dins d’aquest termini.
3. Per a establir els termes en què es realitza el canvi, es consideraran els criteris d’avaluació i promoció específics del Batxillerat en règim nocturn. Així doncs, aquest alumnat no haurà de tornar a cursar les matèries superades i s’incorporarà al bloc o curs que li corresponga.

4. La sol·licitud del canvi de model tindrà en compte els possibles casos i criteris següents:
a) Alumnat del model A (per blocs en tres cursos acadèmics) que canvia al model B (en dos cursos acadèmics).
a.1. L’alumnat que ha cursat el primer bloc s’incorporarà al primer curs, on només cursarà les matèries de primer no superades anteriorment.
a.2. L’alumnat que ha cursat el segon bloc i no estiga en condicions de promocionar al tercer es matricularà en el segon curs si no té més de dues matèries del primer curs del model B pendents de superació; en cas contrari, haurà de matricular-se en primer curs.

a.3. L’alumnat que ha cursat el segon bloc i estiga en condicions de promocionar al tercer, s’incorporarà al segon curs, on cursarà les matèries de segon curs no superades anteriorment i, si s’escau, les matèries pendents de superació del primer curs.
a.4. L’alumnat que ha cursat el tercer bloc i no l’haja superat s’incorporarà al segon curs, en què es matricularà únicament de les matèries pendents.
b) Alumnat del model B (en dos cursos acadèmics) que canvia al model A (per blocs en tres cursos acadèmics).
b. 1. L’alumnat que haja cursat el primer curs s’incorporarà al segon bloc si té una o dues matèries pendents de superació en el primer bloc; en cas contrari, es matricularà en el primer bloc. En tot cas, l’alumnat tan sols cursarà les matèries no superades amb anterioritat.

b. 2. L’alumnat que haja cursat el segon curs es matricularà únicament de les matèries pendents. Es matricularà en el tercer bloc si té una o dues matèries del segon bloc pendents de superació. En cas que tinga més de dues matèries no superades del segon bloc, s’incorporarà al segon bloc.
TÍTOL V
Organització i funcionament de l’etapa de Batxillerat en règim a distància

CAPÍTOL I
Àmbit d’aplicació i accés de l’alumnat a l’etapa de Batxillerat en règim a distància

Article 77. Àmbit d’aplicació
Aquest títol serà aplicable en els centres educatius autoritzats per a impartir els ensenyaments de Batxillerat en règim a distància. Aquests són el Centre Específic d’Educació a Distància (d’ara endavant, CEED) i els centres associats d’educació a distància.

Article 78. Condicions generals d’accés
1. Poden accedir als estudis de l’etapa de Batxillerat en règim a distància les persones majors de 18 anys o que complisquen aquesta edat l’any natural en què sol·liciten la matrícula.
2. També podran matricular-se en els ensenyaments de Batxillerat en règim a distància aquelles persones que, sent menors de 18 anys i majors de 16 anys, es troben en els següents casos: estiguen treballant i ho acrediten mitjançant el corresponent contracte laboral, estiguen cobrant la prestació per desocupació, estiguen registrades com a demandants d’ocupació, o que es troben en situacions excepcionals que els impedisquen realitzar els estudis de Batxillerat en règim ordinari diürn per simultaniejar ensenyaments de règim especial o per ser esportistes d’elit, d’alt nivell o d’alt rendiment, o personal tècnic, entrenador, arbitral o jutge d’elit de la Comunitat Valenciana.
3. Les causes d’excepcionalitat han de ser comprovades per la direcció del CEED, el qual podrà sol·licitar a l’alumnat la documentació que es considere pertinent després de la seua sol·licitud i emetrà la corresponent resolució favorable o desfavorable.
4. Contra la resolució de la direcció del centre, l’alumne o alumna, o bé les persones tutores legals, si és menor d’edat, podran interposar, en el termini de vint dies, una reclamació davant de la direcció territorial competent en matèria d’educació, que resoldrà en el termini d’un mes. Contra aquesta resolució, que no posa fi a la via administrativa, l’interessat o interessada pot presentar recurs d’alçada davant de la direcció general competent en matèria d’ordenació.  
5. En el cas de l’alumnat que presente uns situació excepcional contemplada en la normativa d’inclusió, aquesta ha de ser valorada per la direcció general en matèria d’inclusió educativa. Així doncs, la direcció del centre ha de remetre la documentació a la dita direcció general perquè dicte la corresponent resolució en el termini màxim de tres mesos.

6. La Inspecció d’Educació supervisarà, en el marc de l’elaboració de la programació general d’anual (PGA), les matrícules autoritzades per alguna de les causes d’excepcionalitat esmentades en aquest article.

7. L’alumnat de Batxillerat en règim ordinari diürn que haja esgotat el límit de permanència de quatre anys podrà incorporar-se al Batxillerat en règim a distància.

Article 79. Condicions acadèmiques
1. Poden accedir als ensenyaments de Batxillerat en règim a distància, els alumnes i les alumnes que estiguen en possessió del títol de graduat o graduada en Educació Secundària Obligatòria o de qualsevol dels títols de tècnic o tècnica de Formació Professional, o d’Arts Plàstiques i Disseny, o tècnic o tècnica esportiu.
2. Els alumnes i les alumnes de Batxillerat que hagen esgotat el límit de permanència de quatre anys en règim ordinari diürn poden incorporar-se al Batxillerat en règim a distància, en el curs que els corresponga d’acord amb les matèries prèviament superades.
3. L’alumnat de Batxillerat que s’incorpore al règim a distància, procedent del Batxillerat en règim ordinari diürn o nocturn, no haurà de cursar les matèries ja superades amb anterioritat. Es consideren superades les matèries que es van cursar i es van superar en l’últim curs en què es van matricular.
4. L’alumnat d’un centre educatiu sostingut amb fons públics de la Comunitat Valenciana podrà cursar matèries de modalitat en el CEED si aquestes no s’ofereixen en el centre on està matriculat, segons el procediment establit mitjançant una resolució de la direcció general competent en matèria de centres docents.

Article 80. Sol·licitud de plaça i matrícula en els ensenyaments de Batxillerat en règim a distància
1. La sol·licitud de plaça per als ensenyaments de Batxillerat en règim a distància es regirà pel procediment d’admissió específic d’aquest règim.
2. La formalització de la matrícula es realitzarà en el termini que arbitre el CEED, sense perjudici que, en virtut de les especials circumstàncies de l’alumnat d’aquest règim educatiu, es puguen atendre sol·licituds fora del termini establit, sempre que hi haja places disponibles.
3. Els ensenyaments de Batxillerat en règim a distància tenen la mateixa validesa acadèmica que les cursades en el règim presencial.
4. L’alumnat que curse aquests ensenyaments a distància serà considerat, a tots els efectes, alumnat oficial del centre on es matricule.

Article 81. Exempció de la matèria Educació Física
1. L’alumnat major de vint-i-cinc anys o que complisca aquesta edat durant l’any en què finalitza el curs escolar tindrà dret a l’exempció de la matèria comuna Educació Física amb la sol·licitud prèvia de la persona interessada davant de la direcció del centre en el moment de formalitzar la seua matrícula.
2. S’entendrà estimada la sol·licitud si compleix el requisit d’edat. En cas de no complir-lo, la direcció del centre notificarà en el termini màxim d’un mes a la persona interessada l’incompliment del requisit per a beneficiar-se de l’exempció.
En cas de ser estimada, la sol·licitud quedarà arxivada en l’expedient acadèmic de l’alumnat.
3. En la qualificació d’aquesta matèria es consignarà «exempt» si és procedent, diligenciant els documents oficials d’avaluació corresponents amb menció expressa d’aquesta ordre.
4. L’alumnat exempt en la matèria Educació Física no serà avaluat d’aquesta i, per tant, no computarà en el càlcul de la nota mitjana del Batxillerat.

CAPÍTOL II
Organització, avaluació i promoció de l’etapa de Batxillerat en règim a distància

Article 82. Organització dels ensenyaments de Batxillerat en règim a distància
1. En el CEED s’oferiran totes les modalitats i vies del Batxillerat definides en el Decret 108/2022.
2. La distribució de les matèries en les distintes modalitats i vies dels dos cursos de Batxillerat s’ajustarà al que indica l’annex XII del Decret 108/2022.
3. L’alumnat que es matricula en el Batxillerat en règim a distància podrà matricular-se del nombre de matèries que desitge del primer i del segon curs, considerant en tot cas que no podrà matricular-se de matèries de segon curs que impliquen continuïtat. Aquestes matèries incompatibles a l’efecte d’avaluació són les indicades en l’annex VI del Decret 108/2022.
4. L’alumnat que haja cursat prèviament ensenyaments de Batxillerat en règim diürn o nocturn es matricularà atenent les matèries que tinga pendents.

Article 83. Especificacions de l’avaluació i la promoció en l’etapa de Batxillerat en règim a distància
1. Pel que fa a l’avaluació, promoció, titulació i els documents oficials d’avaluació, caldrà atindre’s al que s’indica en els capítols I, II, III i IV del títol IV del Decret 108/2022, considerant el caràcter especial de les particularitats per al Batxillerat en règim a distancia que es detallen en aquest article.
2. L’alumnat que curse Batxillerat en règim a distància no haurà de repetir en cap curs les matèries ja superades.
3. Al llarg del curs, per a cada matèria es realitzaran de manera telemàtica dues proves d’avaluació distribuïdes per quadrimestres; a més de les dues proves finals presencials, una ordinària i una altra extraordinària.
4. El CEED i els centres educatius associats organitzaran el calendari de proves finals i les avaluacions de manera que l’alumnat que cursa matèries pendents puga ser avaluat amb anterioritat a l’avaluació de les proves de segon curs. Quan no es puga qualificar alguna matèria de continuïtat per estar condicionada a la superació d’una altra d’un curs anterior, es consignarà com a incompatible en els documents oficials d’avaluació.
5. Per les característiques i circumstàncies que concorren en l’alumnat matriculat en el CEED i en els centres associats, i atés el caràcter voluntari de les tutories, no se li pot exigir l’assistència a aquestes com a requisit per a poder presentar-se a les proves d’avaluació.
6. A l’alumnat en règim a distància no se li aplicarà el límit de permanència per a cursar el Batxillerat indicat en l’article 49 del Decret 108/2022, de manera que l’alumnat podrà repetir les matèries de Batxillerat tantes vegades com calga fins a l’assoliment final dels objectius generals d’aquesta etapa i la consegüent obtenció del títol de Batxiller.

7. La conselleria competent en matèria d’educació adaptarà les actes de qualificacions, l’expedient acadèmic i l’historial acadèmic de l’alumnat a les característiques dels models propis del Batxillerat en règim a distància.

CAPÍTOL III
Atenció a l’alumnat de l’etapa de Batxillerat en règim a
 distància

Article 84. Guia d’autoaprenentatge de l’alumnat
1. L’alumnat que es matricule en els ensenyaments de Batxillerat en règim a distància disposarà, entre altres materials, d’una guia d’autoaprenentatge de l’alumnat, amb la informació necessària que oriente el seu procés formatiu.
2. Aquesta guia inclourà el calendari escolar i d’avaluació, els horaris d’atenció en les distintes modalitats tutorials, les indicacions sobre la distribució temporal dels sabers bàsics de les diferents matèries, els criteris d’avaluació i de qualificació, les orientacions metodològiques, les activitats que s’han de realitzar i qualsevol informació que puga ser d’interés general per a l’alumnat.
3. L’elaboració d’aquesta guia serà responsabilitat dels departaments didàctics corresponents, sota la direcció del cap o la cap de departament i la coordinació de la direcció d’estudis. L’equip directiu del centre prendrà les mesures oportunes per a assegurar que l’alumnat reba aquesta guia a principi del curs acadèmic.
4. Els principis metodològics per a aquesta modalitat d’ensenyament hauran de fonamentar-se en la utilització de les tecnologies de la informació i la comunicació, sense perjudici d’altres metodologies d’educació a distància que puguen ser aplicables. Els mitjans didàctics hauran de permetre als alumnes o a les alumnes l’adquisició de les competències proposades com a objectius formatius i compliran el requisit de ser autosuficients, perquè l’alumnat puga desenvolupar i controlar el seu procés d’aprenentatge de manera autònoma.

Article 85. Tutories individuals i col·lectives
1. El suport tutorial es realitzarà a distància de forma telemàtica o virtual, de manera individual i col·lectiva.
2. L’horari de les tutories col·lectives i individuals telemàtiques o virtuals procurarà, quan siga possible, que les tutories d’un mateix grup i modalitat es concentren en no més de dos dies a la setmana per a facilitar a l’alumnat la seua assistència telemàtica o virtual.
3. L’atenció tutorial setmanal del professorat a les distintes tutories col·lectives i individuals tindrà el caràcter d’hores lectives.
4. La resta de la jornada laboral del professorat d’aquests ensenyaments serà la que, amb caràcter general, regulen les disposicions legals sobre aquesta matèria per al professorat que imparteix Batxillerat en els centres ordinaris.
5. Cada matèria impartida tindrà dues tutories col·lectives síncrones setmanals. Aquestes s’impartiran una en l’horari matutí i l’altra en l’horari vespertí. El contingut en els dos horaris serà el mateix i s’inserirà l’enregistrament a l’aula virtual docent perquè l’alumnat el tinga a l’abast. Consistiran en sessions de suport tutorial col·lectiu, i en elles es desenvoluparan els elements del currículum establits en l’article 9 del Decret 108/2022.
6. Per a cada matèria impartida s’establiran tutories individuals, en diferents torns o sessions, en funció del nombre de persones matriculades.
7. A través de la tutoria individual, el professorat realitzarà un seguiment individualitzat del procés de l’aprenentatge de l’alumnat, l’orientarà i es tractaran aquells aspectes que puga plantejar cada alumne o alumna respecte al seu procés educatiu i d’aprenentatge.
8. S’haurà de preveure una disponibilitat horària per part del professorat a fi d’elaborar i de revisar el material didàctic dirigit a l’alumnat, i ha d’haver-hi un intercanvi continu d’aquests materials entre el professorat i l’alumnat. Per a això, la direcció del centre establirà un pla d’actuacions per a l’organització de les tutories a distància.

CAPÍTOL IV
Mobilitat en l’etapa de Batxillerat entre el règim a distància i els règims diürn o nocturn

Article 86. Mobilitat entre el règim a distància i els règims diürn o nocturn
1. L’alumnat matriculat en els ensenyaments de Batxillerat en règim diürn o nocturn pot canviar de règim a distància el curs següent. De la mateixa manera, l’alumnat matriculat en els ensenyaments de Batxillerat en règim a distància pot canviar al règim diürn o nocturn, d’acord amb les indicacions següents:
a) Alumnat del règim ordinari diürn o del règim nocturn que s’incorpora al règim a distància.
a.1. L’alumnat pot incorporar-se des del règim ordinari diürn d’ensenyaments de Batxillerat al règim a distància sempre que complisca les condicions establides a l’article 74 d’aquesta ordre.
a.2. La incorporació al Batxillerat en règim a distància es realitzarà respectant les consideracions d’avaluació i de promoció pròpies del règim a distància establides en l’article 79 d’aquesta ordre.
b) Alumnat del règim a distància que s’incorpora al règim ordinari diürn.
b.1. L’alumnat podrà incorporar-se des del règim d’ensenyament de Batxillerat a distància fins al Batxillerat en règim diürn sempre que no haja esgotat el límit de permanència establit en l’article 49 del Decret 108/2022.
b.2. L’alumnat que realitze aquest canvi de règim d’ensenyament haurà d’incorporar-se al curs que li corresponga, segons les normes d’avaluació i de promoció establides en el règim ordinari diürn.

c) Alumnat del règim a distància que s’incorpora al règim nocturn.

c.1. L’alumnat podrà incorporar-se des del règim d’ensenyament de Batxillerat a distància fins al Batxillerat en règim nocturn, tant en el model A com en el model B.
c.2. L’alumnat que opte per aquest canvi de règim haurà d’incorporar-se al bloc, en el cas del model A, o al curs, en el model B, que li corresponga, segons les normes d’avaluació i de promoció establides en el règim nocturn, d’acord amb l’article 79 d’aquesta ordre.

2. Si alguna de les matèries optatives pendents d’avaluació positiva en el règim a distància no s’imparteix en el centre on l’alumne o alumna estiga matriculat o matriculada en règim diürn o nocturn, l’alumnat haurà de substituir-la per una altra que s’impartisca i que no haja sigut superada amb anterioritat.
3. Si alguna de les matèries de modalitat no s’ofereix en el centre educatiu en règim diürn o nocturn, l’alumnat podrà cursar-les per mitjà de la modalitat d’educació a distància.
4. En l’expedient acadèmic i l’historial acadèmic del Batxillerat es consignarà que l’alumnat ha efectuat un canvi de règim d’ensenyament d’acord amb els annexos IX i X del Decret 108/2022, respectivament.

DISPOSICIONS ADDICIONALS

Primera. Òrgan instructor en el procediment de reclamació de qualificacions obtingudes i de les decisions de promoció en l’educació bàsica o d’obtenció del títol d’Educació Secundària Obligatòria i model de reclamació de qualificacions en Educació Primària, Educació Secundària Obligatòria i Batxillerat, establits en l’Ordre 32/2011, de 20 de desembre, per la qual es regula el dret de l’alumnat a l’objectivitat en l’avaluació, i s’estableix el procediment de reclamació de qualificacions obtingudes i de les decisions de promoció, de certificació o d’obtenció del títol acadèmic que corresponga

El procediment de reclamació de qualificacions obtingudes i de les decisions de promoció en l’educació bàsica o d’obtenció del títol d’Educació Secundària Obligatòria s’ha d’ajustar al que estableix l’Ordre 32/2011, de 20 de desembre, per la qual es regula el dret de l’alumnat a l’objectivitat en l’avaluació, i s’estableix el procediment de reclamació de qualificacions obtingudes i de les decisions de promoció, de certificació o d’obtenció del títol acadèmic que corresponga, excepte en allò que es detalla a continuació.
1. En el cas de l’etapa d’Educació Primària, en la revisió de les qualificacions i les decisions de promoció, l’òrgan instructor ha d’estar compost per:
a) La persona titular de la direcció d’estudis del centre. 
b) El tutor o la tutora del grup al qual pertany l’alumne o l’alumna, els pares, les mares o les persones tutores legals dels quals hagen efectuat la reclamació. 
c) La persona que exercisca la coordinació de l’equip docent en què es trobe matriculat l’alumne o l’alumna. 
d) Dos docents designats per la persona titular de la direcció del centre, preferentment amb atribució docent en l’àrea objecte de la reclamació.
2. En el cas de reclamacions de qualificacions en l’etapa d’Educació Secundària Obligatòria, l’òrgan instructor ha d’estar compost per:

a) La persona titular de la direcció d’estudis del centre.
b) El tutor o la tutora del grup al qual pertany l’alumne o l’alumna que haja reclamat, o si és menor d’edat, que hagen reclamat els seus pares, mares o persones tutores legals.
c) La persona titular de la direcció del departament didàctic de la matèria o àmbit objecte de la reclamació.
d) Dos professors o professores designats per la persona titular de la direcció del centre, preferentment amb atribució docent en la matèria objecte de la reclamació.
3. En el cas de reclamacions de les decisions de promoció o d’obtenció del títol d’Educació Secundària Obligatòria, l’òrgan instructor ha d’estar compost per:
a) La persona titular de la direcció d’estudis del centre.
b) L’equip educatiu de l’alumne o l’alumna que haja reclamat, o els pares, mares o persones tutores legals del qual o de la qual hagen reclamat si és menor d’edat.
4. En cas que l’instructor o la instructora siga el o la docent de l’àrea o matèria objecte de reclamació, ha der ser substituït per un altre o una altra docent.
5. En el cas de reclamacions de les qualificacions i de les decisions d’obtenció de títol d’Educació Secundària Obligatòria com a resultat de la prova extraordinària per a l’obtenció del títol de graduat o graduada en Educació Secundària Obligatòria regulada en el capítol IV d’aquesta ordre, caldrà ajustar-se al que disposa l’article 8 de l’Ordre 32/2011, de 20 de desembre. No obstant això, en l’esmentat article cal tindre en compte que la referència a l’Ordre de 19 de novembre de 2009 s’ha de substituir per la referència a aquesta ordre.
6. La terminologia referida a la programació didàctica de l’Ordre 32/2011, de 20 de desembre, corresponent a les etapes d’Educació Primària, d’Educació Secundària Obligatòria i del Batxillerat, s’ha d’entendre en termes de proposta pedagògica; així com la relativa als objectius i als continguts s’ha d’entendre en termes de competències específiques i sabers bàsics. Per altra banda, la referència al terme junta d’avaluació s’ha d’entendre relativa a l’equip docent d’avaluació.

7. Així mateix, les proves a què serà sotmés l’alumnat i els instruments d’avaluació esmentats en l’Ordre 32/2011, de 20 de desembre, s’han d’adequar als criteris d’avaluació.
8. La sol·licitud de reclamació de qualificacions corresponent a les etapes d’Educació Primària, d’Educació Secundària Obligatòria i de Batxillerat s’ha d’ajustar al model que figura en l’annex XVII d’aquesta ordre.

Segona. Certificació acadèmica d’Educació Secundària Obligatòria i de Batxillerat
L’alumne o alumna d’Educació Secundària Obligatòria i de Batxillerat pot sol·licitar al centre on curse o haja cursat algun curs d’aquests ensenyaments un certificat acadèmic que s’ha d’ajustar als models que figuren en els annexos IV i XV respectivament d’aquesta ordre.

Tercera. Canvi d’idioma en la matèria Llengua Estrangera en Educació Secundària Obligatòria
Quant a la possibilitat de canvi d’idioma en la matèria Llengua Estrangera, s’ha d’actuar de la manera següent:
1. Serà requisit previ que la plantilla del centre dispose de professorat suficient en les especialitats corresponents a la Primera i a la Segona Llengua Estrangera per a atendre la possible demanda.
2. L’alumne o l’alumna, o els seus representants legals, si és menor d’edat, podran sol·licitar a la direcció del centre, abans de la finalització del període de formalització de la matrícula o de la confirmació de plaça, iniciar en qualsevol curs de l’Educació Secundària Obligatòria el canvi d’opció en la Primera Llengua Estrangera.
3. Aquest canvi d’idioma en la matèria Llengua Estrangera ha de ser diligenciat en l’expedient acadèmic i en l’historial acadèmic de l’alumne o de l’alumna.
4. La Inspecció d’Educació ha de supervisar en el marc de l’elaboració de la programació general anual (PGA) la disponibilitat del professorat suficient en les especialitats corresponents a la Primera i Segona Llengua Estrangera per a atendre la demanda de l’alumnat que ho sol·licite.

Quarta. Alumnat d’Educació Secundària Obligatòria amb matèries pendents de superació del sistema que s’extingeix
D’acord amb el que es disposa en l’article 3 del Reial decret 205/2023, de 28 de març, pel qual s’estableixen mesures relatives a la transició entre plans d’estudis, com a conseqüència de l’aplicació de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’Educació, l’alumnat d’Educació Secundària Obligatòria que tinga matèries no superades que hagen deixat de formar part de l’oferta educativa establida en el Decret 107/2022 haurà d’ajustar-se al següent:
1. Per a l’alumne o l’alumna que tinga pendent de superació alguna de les matèries o àmbits dels sistema que continuen formant part de l’organització del curs corresponent en la nova ordenació de l’ESO, haurà de seguir els plans de reforç que establisca l’equip docent i superar les avaluacions corresponents a aquests plans, prenent com a referència el currículum del Decret 107/2022.
2. Per a l’alumne o l’alumna que tinga pendent de superació alguna de les matèries del sistema que s’extingeix contemplades en l’annex I del Reial decret 205/2023, haurà de substituir-la en la matrícula per la matèria corresponent del nou sistema educatiu d’acord amb la correspondència establida en l’esmentat annex.
3. Per a l’alumne o l’alumna que tinga pendent de superació la matèria Tecnologia de 2n curs del sistema que s’extingeix, haurà de substituir-la en la matrícula per la matèria optativa, no cursada prèviament, Taller de Reforç o Taller d’Aprofundiment, i es considerarà que aquesta matèria està superada si se supera la matèria Tecnologia i Digitalització corresponent a 3r curs de la nova ordenació.
4. Per a l’alumne o l’alumna que tinga pendent de superació la matèria Música de 3r curs, Iniciació a l’activitat emprenedora i empresarial de 3r curs o Valors Ètics de 1r, 2n o 3r curs de l’anterior ordenació, haurà de substituir-les en la matrícula per altres matèries optatives de la seua elecció d’entre les matèries no cursades prèviament i corresponents al mateix curs d’acord amb la regulació establida per l’article 10 del Decret 107/2022.
5. Per a l’alumne o l’alumna que tinga pendent de superació matèries de lliure configuració autonòmica que han deixat de formar part de l’organització del curs corresponent en la nova ordenació, haurà de substituir-les en la matrícula per altres matèries optatives de la seua elecció d’entre les matèries no cursades prèviament i corresponents al mateix curs d’acord amb la regulació establida per l’article 10 del Decret 107/2022.
6. Tot seguit es recull la correspondència, indicada en els punts 3, 4 i 5 d’aquesta disposició, entre matèries de l’ESO del sistema que s’extingeix que han canviat de denominació i que, per tant, han de substituir-se en la matrícula:

Matèries del Decret 87/2015, de 5 de juny, del Consell, pel qual estableix el currículum i es desplega l’ordenació general de l’Educació Secundària obligatòria i del Batxillerat a la Comunitat Valenciana	Matèries del Decret 107/2022, de 5 d’agost, del Consell, pel qual s’estableix l’ordenació i el currículum d’Educació Secundària Obligatòria
Tecnologia de 2n curs de l’ESO	Optativa Taller de Reforç o Taller d’Aprofundiment de 2n curs de l’ESO, no cursada prèviament
Música de 3r curs de l’ESO	Optativa de 3r curs de l’ESO no cursada prèviament
Iniciació a la activitat emprenedora i empresarial de 3r curs de l’ESO
	Optativa de 3r curs de l’ESO no cursada prèviament
Valors Ètics de 1r, 2n o 3r curs de l’ESO	Optativa de 1r, 2n o 3r curs de l’ESO no cursada prèviament
Matèries de lliure configuració autonòmica que han deixat de formar part de l’organització del curs corresponent en la nova ordenació
	Optativa del curs corresponent de l’ESO no cursada prèviament

Cinquena. Anul·lació de matrícula en Educació Secundària Obligatòria
L’alumnat d’Educació Secundària Obligatòria que complisca els 16 anys abans de la finalització de l’any en què comença el curs corresponent i tinga la intenció d’abandonar l’escolarització, una vegada complits podrà sol·licitar a la direcció del centre educatiu on estiga matriculat l’anul·lació de la matrícula corresponent.

Sisena. Procediment per a la conversió numèrica de les qualificacions qualitatives dels estudis conduents a l’obtenció del títol d’Educació Secundària Obligatòria
1. D’acord amb el que disposa l’article 42.3 del Decret 107/2022, el títol de graduat o graduada en Educació Secundària Obligatòria és únic i s’ha d’expedir sense qualificació.
2. En la Comunitat Valenciana, en les convocatòries en què hagen d’entrar en concurrència els expedients acadèmics i quan calga acudir a aquests a l’efecte d’admissió de l’alumnat en els ensenyaments postobligatoris definits en la LOE per a realitzar una selecció entre les persones sol·licitants, cal tindre en compte el següent:
a) La nota mitjana s’ha d’obtenir mitjançant el càlcul de la mitjana aritmètica de les qualificacions numèriques de totes les matèries o àmbits cursats per l’alumne o l’alumna i que consten en l’expedient acadèmic, expressada amb una aproximació de dos xifres decimals per arrodoniment a la centèsima més pròxima i en cas d’equidistància a la superior.
b) La correspondència dels termes d’avaluació amb l’escala numèrica és la següent:
Insuficient: 4
Suficient: 5,5
Bé: 6,5
Notable: 8
Excel·lent: 10
c) Les matèries convalidades i exemptes no s’han de tindre en compte per al càlcul de la nota mitjana referit en l’apartat 2.a d’aquesta disposició.
d) D’acord amb el que estableix l’apartat 4.b de la disposició addicional primera del Decret 107/2022, amb la finalitat de garantir el principi d’igualtat i la lliure concurrència entre tot l’alumnat, les qualificacions que s’hagen obtingut en l’avaluació dels ensenyaments de religió no s’han de computar en el càlcul de la nota mitjana referit en l’apartat 2.a d’aquesta disposició.

Setena. Procediment que regula l’exempció de qualificació en algunes matèries de Batxillerat per a l’alumnat amb necessitats educatives especials
1. Finalitat i destinataris del procediment
a) L’Ordre 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià, en l’article 22 estableix com una mesura individualitzada per a l’aprenentatge de resposta educativa per a la inclusió, l’exempció de qualificació en Batxillerat per a l’alumnat amb necessitats educatives especials.

b) En els casos de l’alumnat que presente una discapacitat auditiva, visual o motriu en què no siga possible realitzar una adaptació d’accés al currículum sense afectar els elements descriptius d’aquest currículum, podrà aplicar-se la mesura extraordinària d’exempció de la qualificació en determinades matèries.
2. Tramitació i documentació
Per a sol·licitar aquesta mesura individualitzada d’exempció de qualificació en Batxillerat per a l’alumnat amb necessitats educatives especials, cal aportar la següent documentació.
a) L’alumnat, o els pares, mares o persones tutores legals, si és menor d’edat, sol·licitarà aquesta mesura d’exempció de qualificació total o parcial d’una matèria davant del director o directora del centre docent en el qual estiga matriculat segons el model que es proporciona en l’annex XVI d’aquesta ordre. Aquesta sol·licitud es pot realitzar des de la segona setmana de setembre fins al 31 d’octubre del curs escolar per al qual se sol·licite.
b) El departament d’orientació educativa i professional del centre ha d’aportar a la direcció del centre l’informe psicopedagògic favorable, o desfavorable, respecte a l’alumne o alumna interessat o interessada, així com qualsevol altre informe que es tinga al respecte.
3. Òrgan competent
Correspon a la direcció del centre on l’alumnat curse els ensenyaments de Batxillerat comprovar la documentació aportada i reconéixer l’exempció de qualificació per a l’alumnat amb necessitats educatives especials establit en aquest procediment.
a) El director o directora ha de notificar per escrit a l’alumne o alumna, o els pares, mares o persones tutores legals, si és menor d’edat, abans que finalitze el mes de novembre del curs escolar per al qual se sol·licite, la concessió o la denegació motivada de l’exempció de qualificació mitjançant la corresponent resolució.
b) L’exempció de qualificació haurà de contemplar-se en les actes d’avaluació, en l’expedient acadèmic, en l’historial acadèmic de Batxillerat i, si s’escau, en el certificat acadèmic de l’alumne o alumna amb l’expressió «exempt/a» (ET), tot incorporant a l’expedient una còpia de la resolució per la qual s’ha autoritzat.

Huitena. Càlcul de la nota mitjana de l’etapa de Batxillerat quan s’obté una nova modalitat després de titular-se
1. Quan l’alumne o alumna tinga el títol de Batxillerat i vulga cursar una nova modalitat diferent de la del títol, ha de matricular-se de les matèries específiques de la nova modalitat dels dos cursos de Batxillerat.
2. La possibilitat de cursar una nova modalitat de Batxillerat estarà supeditada a l’oferta i a les possibilitats organitzatives del centre en què se sol·licite la matrícula.
3. En l’avaluació final, ordinària i extraordinària, de segon curs de Batxillerat, a l’alumnat que desitge obtindre el títol de Batxillerat per aquesta nova modalitat se l’avaluarà de les matèries específiques de modalitat, del primer i segon curs, corresponents a la modalitat triada.

4. El nou càlcul de la nota mitjana de les matèries de l’etapa de Batxillerat serà la mitjana aritmètica de les qualificacions de totes les matèries cursades en l’anterior modalitat i en la nova.
5. El nombre d’anys durant els quals l’alumnat curse una nova modalitat de Batxillerat després de l’obtenció del títol de Batxillerat computarà a l’efecte del límit de permanència de quatre anys en l’etapa en règim ordinari diürn.
6. La possibilitat de cursar una modalitat distinta haurà de ser autoritzada per la direcció general competent en matèria d’ordenació acadèmica de la conselleria competent en matèria d’educació. La direcció dels centres públics o les persones titulars dels centres privats remetran les sol·licituds de l’alumnat abans de l’1 d’octubre del curs en què s’estiga matriculat, adjuntant-hi un informe i un certificat acadèmic expedit pel centre. La direcció general competent en matèria d’ordenació acadèmica resoldrà dins del termini màxim de tres mesos, i s’entendran desestimades les sol·licituds si no es dicta una resolució expressa dins l’esmentat termini.

Novena. Mòduls optatius de la formació bàsica de les persones adultes
1. De conformitat amb el que estableix el punt 1 de la disposició transitòria tercera del Decret 107/2022, de 5 d’agost, es manté en vigor el Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de formació de les persones adultes, i s’estableix el currículum dels programes d’alfabetització i programes per a adquirir i actualitzar la formació bàsica de les persones adultes fins a l’obtenció del títol de graduat o graduada en Educació Secundària, a la Comunitat Valenciana; i l’Ordre de 14 de juny de 2000, de la Conselleria de Cultura i Educació, per la qual es regula la implantació dels programes formatius dirigits a la formació de persones adultes establits en els annexos I i III del Decret 220/1999, de 23 de novembre, del Govern Valencià, i per la qual es dicten instruccions per a l’organització i el funcionament dels centres públics de formació de persones adultes de la Comunitat Valenciana.

L’article 6 del Decret 220/1999, de 23 de novembre, indica que, a més dels tres camps de coneixement o àmbits d’experiència en el cicle II, s’impartiran tres mòduls optatius. D’altra banda, l’annex XI de l’Ordre de 14 de juny de 2000 estableix que es cursaran dos mòduls optatius en el primer nivell i un mòdul optatiu en el segon nivell del cicle II. A més, segons les seues possibilitats organitzatives, els centres de formació de persones adultes oferiran, almenys, tres mòduls optatius d’entre les matèries optatives que figuren en l’annex V del Decret 107/2022, de 5 d’agost.
2. Per a impartir mòduls optatius diferents de les matèries optatives establides en el currículum de l’Educació Secundària Obligatòria, els centres de formació de persones adultes hauran de ser autoritzats per la direcció general competent en matèria d’ordenació, segons el procediment establit a aquest efecte en l’apartat quatre, punt 3.3.1.2 i següents de l’esmentada Ordre de 14 de juny de 2000, de la Conselleria de Cultura i Educació.

Desena. Procediment per a reclamar les resolucions establides en aquesta ordre
En tots els procediments que s’estableixen en aquesta ordre, contra la resolució de la direcció del centre, l’alumne o alumna, o bé els pares, les mares o les persones tutores legals, si és menor d’edat, podran interposar, en el termini de vint dies, una reclamació davant de la direcció territorial competent en matèria d’educació, que haurà de resoldre en el termini d’un mes. Contra aquesta resolució, que no posa fi a la via administrativa, l’interessat o interessada pot presentar recurs d’alçada davant de la direcció general competent en matèria d’ordenació.

Onzena. Compliment de les disposicions transitòries del Decret 107/2022, de 5 d’agost, del Consell, pel qual s’estableixen l’ordenació i el currículum d’Educació Secundària Obligatòria, i del Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat
1. D’acord amb el que es disposa en la disposició derogatòria, en el punt 2, i en la disposició transitòria segona del Decret 107/2022, de 5 d’agost, del Consell, pel qual s’estableixen l’ordenació i el currículum d’Educació Secundària Obligatòria, queda sense efecte l’aplicació de la disposició transitòria segona esmentada, prevista específicament per al curs escolar 2022-2023.
2. D’acord amb el que es disposa en la disposició derogatòria, en el punt 2, i en la disposició transitòria segona del Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat, queda sense efecte l’aplicació de la disposició transitòria segona esmentada, prevista específicament per al curs escolar 2022-2023.
3. D’acord amb el que es disposa en la disposició derogatòria en el punt 4 i en la disposició transitòria quarta del Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat, amb la regulació de la present ordre queda sense efecte l’aplicació de l’Ordre de 19 de juny de 2009, de la Conselleria d’Educació, per la qual es regula l’organització i el funcionament del Batxillerat diürn, nocturn i a distància a la Comunitat Valenciana, en les qüestions relatives al Batxillerat nocturn i a distància.

Dotzena. Supervisió i difusió
1. La Inspecció d’Educació ha de vetlar pel compliment del que estableix aquesta ordre.
1. Les direccions dels centres educatius han de difondre el contingut d’aquesta ordre entre els diferents sectors de la comunitat educativa. Aquesta difusió s’ha de fer especialment entre l’alumnat i els seus representants legals i en els aspectes relacionats amb la possibilitat de sol·licitar els diferents procediments establits en aquesta ordre.

Tretzena. Incidència pressupostària i necessitat de recursos
La implementació i el desplegament posterior d’aquesta ordre no poden tindre cap incidència en la dotació de tots i cada un dels capítols de despesa assignats a la Conselleria d’Educació, Cultura i Esport, i en tot cas han d’atendre’s amb els mitjans personals i materials que aquesta tinga assignats.

DISPOSICIONS TRANSITÒRIES

Única. Avaluació de Batxillerat per a l’accés a la Universitat
D’acord amb el punt 2 de la disposició transitòria primera de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’Educació, fins a l’inici del curs següent a l’entrada en vigor d’aquesta llei (curs 2023-2024), l’avaluació de Batxillerat per a l’accés als estudis universitaris tindrà les següents característiques:
a) L’avaluació únicament es tindrà en compte per a l’accés a la universitat, però la seua superació no serà necessària per a obtindre el títol de Batxiller.
b) Podrà presentar-se a l’avaluació l’alumnat que estiga en possessió del títol de Batxillerat, així com l’alumnat que es trobe en alguna de les situacions contemplades en la disposició addicional tercera del Reial decret 310/2016, de 29 de juliol, pel qual es regulen les avaluacions finals d’Educació Secundària Obligatòria i de Batxillerat.

c) Les administracions educatives, en col·laboració amb les universitats, d’acord amb les seues competències en matèria d’accés a la universitat, que assumiran les mateixes funcions i responsabilitats que tenien en relació amb les proves d’accés a la universitat, organitzaran la realització material de la prova per a l’accés a la universitat i garantiran l’adequació d’aquesta al currículum de Batxillerat. No obstant això, cada administració educativa podrà delimitar l’abast de la col·laboració de les seues universitats en la realització de la prova. Aquesta avaluació tindrà validesa per a l’accés a les diferents titulacions de les universitats espanyoles.
d) L’adquisició de les competències s’avaluarà a través de les matèries de segon curs. Els alumnes que vulguen millorar la seua nota d’admissió podran examinar-se de fins a quatre matèries d’opció del bloc de les assignatures de modalitat de segon curs.

DISPOSICIONS DEROGATÒRIES

Única. Derogació normativa
1. Queda derogada l’Ordre 71/2010, de 15 de juliol, de la Conselleria d’Educació, per la qual es regula el procediment per a sol·licitar la convalidació i exempció de matèries en l’Educació Secundària Obligatòria i el Batxillerat per part de l’alumnat que cursa simultàniament ensenyaments professionals de Música i de Dansa o bé que acredita la condició d’esportista d’alt nivell, d’alt rendiment o d’elit a la Comunitat Valenciana i les seues modificacions posteriors.
2. Queda derogada l’Ordre de 27 de maig de 2008, de la Conselleria d’Educació, per la qual es regulen les matèries optatives en l’Educació Secundària Obligatòria i les seues modificacions posteriors.
3. Queda derogada l’Ordre de 17 de juny de 2009, de la Conselleria d’Educació, per la qual regula les matèries optatives en el Batxillerat i les seues modificacions posteriors.
4. Queda derogat el capítol IV de l’Ordre 38/2016, de 27 de juliol, de la Conselleria d’Educació, Investigació, Cultura i Esport, per la qual es regula el Pla d’actuació per a la millora, el Programa de reforç per a 4t d’ESO, el Programa d’aula compartida per a ESO i s’estableix el procediment per a la dotació de recursos als centres sostinguts amb fons públics, per al curs 2016-2017.
5. Queda derogada l’Ordre 38/2017, de 4 d’octubre, de la Conselleria d’Educació, Investigació, Cultura i Esport, per la qual es regula l’avaluació en Educació Secundària Obligatòria, en Batxillerat i en els ensenyaments de l’Educació de les Persones Adultes a la Comunitat Valenciana per tot allò que fa referència a l’etapa de batxillerat de persones adultes.
6. Queda derogada l’Ordre de 16 de juny de 2008, de la Conselleria d’Educació, per la qual es regula el programa de diversificació curricular en l’Educació Secundària Obligatòria.

DISPOSICIONS FINALS

Primera. Facultat per a l’aplicació i desplegament
S’autoritzen les direccions generals competents en matèria d’ordenació i en matèria de centres docents per a dictar totes les resolucions i instruccions que siguen necessàries per a la interpretació i aplicació del que s’estableix en aquesta ordre.

Segona. Entrada en vigor
Aquesta ordre entrarà en vigor l’endemà de ser publicada en el Diari Oficial de la Generalitat Valenciana.

València, 29 de juny de 2023

La consellera d’Educació, Cultura i Esport,
RAQUEL TAMARIT IRANZO